Tliet rebbieħa għall-Premju Sakharov

Istituzzjonijiet

Il-President tal-PE Josep Borrell ippreżenta l-Premju Sakharov għal-Liberta' tal-Ħsieb 2005 waqt is-seduta plenarja fi Strasburgu.

Il-Premju juri rikonoxximent lejn il-kawżi favur id-drittijiet tal-bniedem, il-protezzjoni tal-minoranzi, il-koperazzjoni internazzjonali u l-iżvilupp tad-demokrazija.

Ir-rebbieħa ta' din is-sena huma tlieta: il-moviment ta' protesta Kuban "Damas de Blanco", l-avukata Niġerjana għad-drittijiet tal-bniedem Hauwa Ibrahim u "Reporters without Borders".

Il-President Borrell laqgħa lir-rebbieħa tal-Premju Sakharov billi qal: " Segwejna xogħolkom, segwejna l-ġlieda tagħkom."

Huwa kkundanna l-fatt li l-awtoritajiet Kubani ma ħallewx lin-Nisa libsin l-Abjad jitilqu minn pajjiżhom biex jattendu din iċ-ċerimonja u qal li sfortunatament din ma kinitx l-ewwel darba li ġrat ħaġa bħal din.

Madankollu, l-għoti ta' dan il-Premju xorta jibqa' jsir, minkejja r-restrizzjonijiet li jkunu imposti fuq ir-rebbieħa.

Huwa faħħar lin - Nisa Libsin l-Abjad talli "huma lesti li jgħidu lill-pubbliku dak li l-priġunieri (politiċi) ma setgħux."

Il-President qal lil Hauwa Ibrahim li l-Parlament jammira "d-determinazzjoni tiegħek biex tiddefendi l-liġi" u l-fatt li trid tkun ta' eżempju lil dawk in-nisa "li jridu jaħarbu mill-injoranza u mill-faqar."

Imbagħad huwa faħħar ix-xogħol tar-Riporters mingħajr Fruntieri, rappreżentati minn Robert Ménard u qal li "ma jistax ikun hemm demokrazija mingħajr informazzjoni pluralistika ."

Fl-aħħar huwa temm l-introduzzjoni tiegħu billi kkwota lil Voltaire, li qal li "l-liberta' ta' l-espressjoni dik hija l-ħaġa li tifridna mit-tirannija."

Blana Reyes tkellmet f'isem in- Nisa Libsin l-Abjad u qalet li dawn jirrappreżentaw il-75 priġuniera, irġiel u tfal subien tagħhom, li kienu arrestati mir-"Rebbiegħa s-sewda" ta' l-2004.

Hija qalet li l-ġlieda tagħhom " kienet mqanqla minn niket u mill-inġustizzja u mingħajr raġunijiet politiċi."

Reyes qalet li l-gvern tal-Kuba qed jikser id-drittijiet tal-bniedem taċ-ċittadini tal-pajjiż ta' kuljum, u l-fatt li l-ħames nisa Kubani rebbieħa ma tħallewx jiġu l-Parlament Ewropew għal din iċ-ċerimonja huwa biss eżempju wieħed ta' dan.

Dwar il-Premju Sakharov, is-Sin.

Reyes qalet li dan "ser jinkoraġġina biex inkomplu bil-ġlieda tagħna."

Hija stiednet delegazzjoni tal-PE biex imorru jagħtu l-Premju personalment lin-Nisa fil-Kuba.

Hauwa Ibrahim , hija l-avukata Niġerjana li tiddefendi lil nisa u żgħażagħ li, skond il-Liġi Xarija Iżlamika, ikunu se jiġu mħaġġra għall-mewt talli jkunu ikkommettew adulterju u mhedda b'amputazzjoni minħabba serq.

Hija tkellmet dwar l-istrateġija tagħha fil-ġlieda kontra l-Liġi tax-Xarija u qalet li "aħna nieħdu azzjoni fuq livell lokali, iżda naħsbu fuq livell globali."

Ibrahim qalet ukoll li hi titkellem f'isem in-nies vulnerabbli u bla poter u tagħti appoġġ lil dawk in-nies kollha li ma jsibux min jirrappreżentahom.

Ibrahim temmet billi qalet: "Il-Parlament Ewropew huwa wieħed mill-organi l-iktar importanti tad-dinja u permezz ta' l-appoġġ tiegħu, leħni ser jinstema' iktar u jien ser inħoss sens ta' missjoni iktar qawwi."

Robert Ménard, Segretarju Ġenerali tar- Riporters mingħajr Fruntieri , qal li huwa unur kbir għal din l-organizzazzjoni li tirċievi l-Premju Sakharov.

Huwa fakkar li "64 ġurnalist kienu maqtula fl-Iraq, id-doppju ta' dawk maqtula fil-gwerra tal-Vjetnam."

Is-Sur Ménard saħaq dwar il-fatt li l-komunita' internazzjonali għandha tiddefendi d-demokrazija u d-drittijiet tal-bniedem b'mod universali: "Id-drittijiet tal-bniedem huma xi ħaġa li tibqa', u għandhom l-għan li jtejbu l-ħajja ta' kuljum tan-nies."

Imbagħad talab lill-Membri tal-Parlament Ewropew biex "meta tgħidu xi ħaġa u tieħdu xi impenn, ħudu ħsieb li dan l-impenn żżommuh, u taħsbux li dak li tagħmlu huwa għalxejn."

Il-Premju Sakharov għall-ħarsien tad-drittijiet tal-bniedem

Il-President tal-PE Josep Borrell mar-rebbieħa tal-Premju Sakharov 2005 "In-nisa libsin l-abjad" ("damas de blanco") tal-Kuba: Dan il-grupp ta' nisa ilu jipprotesta b'mod paċifiku kull nhar ta' Ħadd sa mill-2004 kontra d-detenzjoni kontinwa ta' l-irġiel u l-ulied irġiel tagħhom li huma dissidenti politiċi fil-Kuba.

Huma jilbsu l-abjad bħala simbolu tal-paċi u ta' l-innoċenza ta' dawk li ntbagħtu l-ħabs.

Hauwa Ibrahim : Minn oriġini modesti, hija laħqet biex saret l-avukata ewlenija tan-Niġerja fil-qasam tad-drittijiet tal-bniedem.

Hija tirrappreżenta nisa li jkunu se jiġu mħaġġra għall-mewt minħabba adulterju u żgħażagħ mhedda b'amputazzjoni minħabba serq taħt il-Liġi Xarija Iżlamika.

"Reporters without Frontiers" : Din l-organizzazzjoni internazzjonali tagħmel kampanji għal-libertà ta' l-istampa fid-dinja kollha.

Hija tiġġieled ukoll għall-protezzjoni tal-ġurnalisti u professjonisti oħra tal-mezzi tax-xandir kontra ċ-ċensura jew pressjoni.

Il-premju Sakharov m'huwiex l-uniku mod kif il-Parlament jippromwovi r-rispett għad-drittijiet tal-bniedem u d-demokrazija.

Għal aktar informazzjoni ara n-nota ta' sfond dwar id-drittijiet umani u l-Parlament Ewropew fis-sezzjoni ta' l-istampa ta' dan is-sit.

Tagħmir awdjo : ir-reazzjonijiet tal-gruppi politiċi Josep Borrell Posters u banners : il-materjal għall-kampanja ta' komunikazzjoni

Il-Premju Sakharov: Mistoqsijiet li Jsiru ta' Spiss

Il-premju huwa msemmi għal Andrei Sakharov (1921-1989) li kiseb rikonoxximent dinji bħala wieħed mill-inventuri tal-bomba ta' l-idroġenu Sovjetika.

Billi huwa kien konxju dwar il-perikli ta' l-abbuż potenzjali tagħha, huwa ddedika ħafna ħin biex iqajjem kuxjenza dwar it-tiġrija għall-armi nukleari.

Fl-Unjoni Sovjetika huwa kien meqjus bħala dissident u ntbagħat il-ħabs għat-twemmin tiegħu.

Huwa waqqaf ukoll kumitat għad-difiża tad-drittijiet tal-bniedem u tal-vittmi ta' prosekuzzjoni politika fl-1970.

Ħames snin wara, l-isforzi tiegħu għall-paċi internazzjonali ġew ippremjati bil-Premju Nobel.

Min jagħżel ir-rebbieħ?

Kull sena l-MPE u l-Gruppi Politiċi fi ħdan il-Parlament jinnominaw il-kandidati – minn din il-lista l-Kumitat għall-Affarijiet Barranin jagħżel tlett "finalisti".

Il-presidenti tal-gruppi politiċi (il-"Konferenza tal-Presidenti") imbagħad jagħżlu r-rebbieħ.

Il-premju jingħata formalment mill-President tal-Parlament matul is-sessjoni Plenarja ta' Diċembru.

Ir-rebbieħ jirċievi ċertifikat u ċekk ta' 50,000 euro.

X'inhu l-iskop ta' dan il-premju?

L-għan tal-Parlament huwa li joħloq kuxjenza dwar id-drittijiet tal-bniedem, u dana billi jippremja kisbiet importanti ħafna fil-ġlieda għall-ħarsien tal-libertà tal-ħsieb u ta' l-espressjoni kontra l-intolleranza, il-fanatiċiżmu u l-mibegħda.

Dan jirrifletti t-twemmin sod tal-Parlament illi l-libertajiet fundamentali ma jinkludux biss id-dritt għall-ħajja u għall-integrità fiżika, iżda wkoll il-libertà ta' l-espressjoni u ta' l-istampa, tnejn mill-mezzi l-aktar effettivi sabiex tiġi miġġielda l-oppressjoni, u bażi ta' paragun essenzjali li permezz tagħhom wieħed jista' jiġġudika jekk soċetà hijiex demokratika u miftuħa.

Min rebaħ is-sena li għaddiet?

Il-premju Sakharov għall-2004 ingħata lill-Assoċjazzjoni tal-Ġurnalisti tal-Belarus għall-ħidma tagħhom biex iġibu 'l quddiem il-libertà ta' l-istampa fil-Belorussja.

L-ewwel premju kien ingħata fl-1988 lil Nelson Mandela u Anatoli Marchenko konġuntament.

Kuraġġ fil-Kuba: nisa li jipprotestaw kontra l-priġunerija inġusta

Kampanja kontra l-priġunerija inġusta L-arrest ta' dissidenti politiċi fl-2003 għadu jitfa' dell ikraħ fuq il-Kuba.

Il-biċċa l-kbira tal-75 raġel miżmuma għadhom il-ħabs minħabba li kkritikaw in-nuqqas ta' libertà politika fil-pajjiż.

Madanakollu, it-tentattiv li jiġu msikkta safa fix-xejn hekk kif in-nisa u l-bniet tagħhom ħolqu kuxjenza internazzjonali dwar din il-kwistjoni permezz ta' protesti paċifiċi kull nhar ta' ħadd.

Huma jsejħu lilhom nfushom in-Nisa libsin l-Abjad (Damas de blanco) u ġew iffurmati fil-bidu ta' l-2004.

Huma jilbsu l-abjad bħala simbolu ta' l-innoċenza u l-purità u jfakkruna fin-nisa Arġentinjani tas-snin sebgħin li kienu wżaw tattika simili biex jitolbu informazzjoni dwar it-tfal tagħhom li kienu ġew nieqsa matul id-dittatorjat militari.

Ir-relazzjonijiet ta' l-Unjoni Ewropea mal-Kuba saru mwiegħra ħafna wara l-arrest tad-dissidenti.

F'April ta' l-2004 il-Parlament Ewropew għadda riżoluzzjoni b'appoġġ għall-irġiel miżmuma l-ħabs.

Din sejħet għall-ħelsien ta' l-irġiel u ddikkjarat li l-arrest tagħhom "jikkostitwixxi ksur tad-drittijiet tal-bniedem l-aktar elementari, speċjalment fir-rigward tal-libertà ta' l-espressjoni u ta' l-assoċjazzjoni politika".

Titlob ukoll li l-gvern Kuban "iwettaq bidliet sinifikanti bl-għan li jimxi lejn ir-rispett sħiħ tal-libertajiet fundamentali."

Il-ministri tal-gvernijiet ta' l-UE wkoll ħarġu stqarrija li tiddikjara l-azzjonijiet tal-Kuba bħala "kundannabbli".

Iddaħħlu wkoll serje ta' sanzjonijiet li jtemmu b'mod effettiv ir-relazzjonijiet fuq livell governattiv bejn il-Kuba u l-UE.

Madanakollu, minn Jannar ta' din is-sena, is-sanzjonijiet ġew sospiżi hekk kif l-Ewropa bdiet tipprova tuża "il-poteri sottili" tagħha ta' persważjoni ekonomika u politika biex ittaffi s-sitwazzjoni fil-Kuba – pajjiż li jiddependi ħafna fuq it-turiżmu u fejn 20% tal-popolazzjoni tgħix fil-faqar.

In-nisa libsin l-abjad jissoktaw bil-kampanja tagħhom minkejja tentattivi biex jiġu msikkta.

L-aktar attakk serju kontrihom kien fl-20 ta' Marzu 2004 – Ħadd il-Palm – meta ġew aggrediti u insultati minn membri tal-Federazzjoni Ufficjali tan-Nisa Kubani.

L-appoġġ internazzjonali għall-kawża tagħhom huwa estensiv.

In-nominazzjoni tagħhom għall-premju Sakharov għal-libertà tal-ħsieb jirrikonoxxi l-kuraġġ u l-impenn tagħhom lejn il-kawża tad-drittijiet tal-bniedem fil-Kuba.

Il-grupp ingħata wkoll appoġġ mill-Kumitat Internazzjonali għad-Demokrazija fil-Kuba (ICDC), u l-fundatur tiegħu, l-ex-President Ċek Vaclac Havel, dan l-aħħar ippreżenta ittra lis-summit Iberiku-Amerikan fejn talab illi ssir pressjoni fuq il-Kuba biex tagħmel dikjarazzjonijiet dwar id-drittijiet tal-bniedem.

Rebbieħa preċedenti tal-premju Sakharov Ir-Riżoluzzjoni tal-Parlament Ewropew dwar il-Kuba Damas_de_Blanco (small) Damas_de_Blanco (medium) Damas_de_Blanco (large)

Il-liġi versu l-fundamentaliżmu – Hauwa Ibrahim, kandidata għall-Premju Sakharov għall-2005

Hauwa Ibrahim L-avukata Niġerjana, Hauwa Ibrahim , bniet xi ħaġa li tista' tkun deskritta biss biss bħala prattika straordinarja: id-difiża tan-nisa kkundannati għall-mewt bi tħaġġir.

F'dawk l-istati Niġerjani li japplikaw il-liġi Iżlamika, l-adulterju jġib miegħu l-piena tal-mewt.

Hauwa Ibrahim, li tħaddan it-twemmin Musulman, taħdem mingħajr waqfien – b'mod volontarju u minkejja kull intimidazzjoni – biex tiġġieled kontra l-fundamentaliżmu reliġjuż.

Id-dispożizzjonijiet tal-Kostituzzjoni ta' pajjiżha u l-appoġġ internazzjonali ser ikunu biżżejjed biex tirbaħ din il-battalja?

Hija temmen li iva.

Hauwa Ibrahim hija l-unika avukata f'pajjiżha li topponi x-Xarija (liġi Iżlamika).

Bħala mara, madanakollu, hija m'għandhiex id-dritt li tidher quddiem il-qrati Iżlamiċi.

Huwa meħtieġ li l-kollegi tagħha jitkellmu f'isimha.

Bħala Musulmana hija ġiet akkużata bi tradiment tat-twemmin tagħha.

Iżda min iktar, jekk m'hux hi, jista' jiddefendi persuni (l-aktar nisa) kkundannati taħt is-sistema tal-liġi Xarija għal kastigi kiefra (swat bil-frosta, tħaġġir u amputazzjoni) minħabba "imġieba devjanti"?

F'pajjiż fejn nofs il-popolazzjoni hija Musulmana, u fejn hemm firdiet profondi bejn iż-żewġ komunitajiet, il-kollegi Kristjani tagħha qajla huma lesti li jinvolvu ruħhom fi kwistjonijiet li għandhom x'jaqsmu ma' l-Iżlam.

L-avukati Musulmani, li jinsabu f'minoranza, m'humiex lesti li jesperjenzaw ix-xorti li misset lilha: turment, telefonati ta' theddid, insulti fuq fuljetti u akkuża formali ta' libell kontra l-ġudikatura.

Iżda hi m'hi ser tħalli lil ħadd isikkitha.

Mis-sens ta' ribelljoni twieldet determinazzjoni li turi li dawk li jiġu kkundannati għal kastigi inġusti, jew dawk li ma jistgħux jiddefendu lilhom infushom, jistgħu jingħataw difiża b'mod legali u paċifiku.

Ma teżisti ebda reliġjon statali fin-Niġerja – is-36 stat huma kollha sekulari.

Il-Kostituzzjoni tgħid illi kull ċittadin għandu dritt għal difiża quddiem qorti.

Hauwa Ibrahim trid li din tiġi applikata u għandha l-kuraġġ tisfida lill-awtoritajiet Niġerjani direttament dwar jekk l-applikazzjoni tal-liġi Xarija tmurx kontra l-Kostituzzjoni.

L-attivitajiet ta' din l-avukata li tirrifjuta li ċċedi jġiegħlu lill-awtoritajiet iħossuhom skomdi ħafna.

Huwa bil-mertu tagħha li każijiet ta' nisa kkundannati għal trattament inuman isiru magħrufa mad-dinja kollha.

Kien bis-saħħa tagħha li tqajmet kuxjenza pubblika internazzjonali li wasslet biex tiġi salvata l-ħajja ta' Amina Lawal, li kienet ikkundannata għall-mewt bi tħaġġir minħabba li kienet welldet barra ż-żwieġ.

Il-pieni kapitali għadhom jingħataw iżda m'hux qed jiġu eżegwiti – mill-inqas għalissa.

Madanakollu, jeħieġ li s-sitwazzjoni tibqa' tiġi osservata mill-qrib.

Hauwa Ibrahim għandha 37 sena u hija omm ta' żewġt itfal.

Hija twieldet f'raħal b'popolazzjoni ta' 2000 ruħ, fejn la kien hemm sistema tal-provvista ta' l-ilma u lanqas ta' l-elettriku.

Il-karriera ta' avukat mhux suppost kienet fid-destin tagħha.

Iż-żwieġ tagħha kien ġie rranġat meta kellha 12-il sena u l-edukazzjoni tagħha kellha tieqaf meta spiċċat l-iskola primarja.

Hija ffinanzjat l-istudji tagħha minn butha u hija konxja ħafna dwar l-importanza ta' l-edukazzjoni bħala l-aħjar difiża kontra dawk li jridu jħabbtu wiċċhom ma' l-ikbar depravazzjoni.

Il-faqar u l-illiteriżmu jmorru id f'id – u l-fundamentaliżmu jgħix fuq l-injoranza.

Il-Premju Sakharov għal-libertà tal-ħsieb Il-kandidati għall-Premju Sakharov ta' l-2005 Il-qagħda fin-Niġerja u l-każ ta' Amina Lawal

Grupp nominat għall-Premju Sakharov: Riporters li jiddefendu l-libertà ta' l-istampa

Riporters mingħajr fruntieri "Riporters mingħajr fruntieri" – grupp li jiġġieled għal-libertà ta' l-istampa fid-dinja kollha – huwa t-tielet u l-aħħar kandidat nominat għall-premju Sakharov għal-libertà tal-ħsieb tal-Parlament Ewropew.

Il-grupp, li din is-sena qed jiċċelebra l-20 anniversarju tiegħu, jiddefendi u jagħti appoġġ lill-ġurnalisti u persuni oħra li jaħdmu fil-medja kontra l-persekuzzjoni u ċ-ċensura.

Dan huwa partikolarment importanti billi skond il-grupp, terz tal-pajjiżi fid-dinja għad m'għandhomx medja ħielsa.

Hemm ukoll lista tal-waħx ta' ġurnalisti u persuni oħrajn li inqatlu waqt li kienu qed jaqdu dmirijiethom.

Skond l-Istitut Internazzjonali tas-Sigurtà ta' l-Aħbarijiet (INSI), sa mill-10 ta' Ottubru ta' din is-sena, 62 ġurnalist inqatlu waqt li kienu qed jirrapportaw dwar ġrajjiet ta' l-aħbarijiet.

Dritt universali: Ir-Riporters mingħajr Fruntieri huma mnebbħa minn Artikolu 19 tad-Dikjarazzjoni Universali tad-Drittijiet tal-Bniedem ta' l-1948 li jgħid li kullħadd għandu "dritt għal-libertà ta' l-opinjoni u l-espressjoni" kif ukoll id-dritt li "jfittex, jirċievi u jagħti" informazzjoni u ideat.

Dan huwa ddikjarat ukoll f'diversi karti u dikjarazzjonijiet fid-dinja kollha, inklużi l-Afrika u l-Amerka ta' fuq u t'Isfel.

Fl-Ewropa dan id-dritt jinsab fil-Konvenzjoni Ewropea ta' l-1950 dwar il-Protezzjoni tad-Drittijiet tal-Bniedem u tal-Libertajiet Fundamentali.

"Ipprova temminx it-theddid ta' qtil": Minbarra l-argument morali miġjub kontra l-persekuzzjoni ta' l-istampa, il-grupp joffri wkoll għajnuna prattika u legali lil ġurnalisti li jaħdmu f'żoni ta' gwerra.

Fil-linji gwida tiegħu, il-grupp jagħti pariri lil ġurnalisti dwar x'għandhom jagħmlu jekk jinqabdu bħala ostaġġi.

"Ipprova kkonvinċihom isejħulek b'ismek għax forsi b'hekk jibdew jarawk bħala persuna u tonqos it-tensjoni".

Hemm ukoll pariri għal ostaġġi: "ippruvaw temmnux it-theddid ta' qtil jew il-wegħdiet ta' ħelsien".

Il-linji gwida jagħtu pariri dwar kollox, minn kif għandek tevita ċ-ċekkini sa kif tagħraf il-bombi mal-ġenb tat-triq.

Bħala prekawzjoni ulterjuri għas-sigurtà l-grupp joffri wkoll lil ġurnalisti li jaħdmu għal rashom ġgieget bullet-proof immarkati "PRESS" għal meta jmorru jaħdmu f'żona ta' gwerra.

Ir-Riporters mingħajr fruntjieri joffru wkoll għotjiet ta' appoġġ bħala għajnuna għall-familji ta' ġurnalisti maqbuda l-ħabs.

Dawn l-għotjiet jistgħu jkopru wkoll l-ispejjeż mediċi u legali.

Aktar kmieni din is-sena, ir-Riporters kienu fl-aħbarijiet meta mexxew kampanja mqanqla għall-ħelsien ta' żewġ ġurnalisti Franċiżi - Christian Chesnot (RFI, Radio France) u Georges Malbrunot (Le Figaro, RTL) - li kienu qed jinżammu ostaġġi minn militanti Iżlamiċi fl-Iraq.

B'xorti tajba, iż-żewġt irġiel reġgħu ngħaqdu mal-familji tagħhom wara li kien ilhom maqbuda 124 jum.

Riporters mingħajr fruntieri L-Istitut Internazzjonali għas-Sigurtà ta' l-Aħbarijiet (INSI) Reporters_sans_frontieres (small) Reporters_sans_frontieres (medium) Reporters_sans_frontieres (large)

Il-Premju Sakharov – rebbieħa preċedenti

Nelson Mandela, rebbieħ tal-premju Sakharov Id-dinja kienet post ferm differenti meta l-ewwel Premju Sakharov ingħata lil Nelson Mandela fl-1988.

Il-ħajt ta' Berlin kien għadu mhux mimsus, waqt li l-Purtiera tal-Ħadid kienet għadha tifred il-pajjiżi kapitalisti tal-Punent mil-Lvant ta' l-Ewropa li kien iddominat mill-Unjoni Sovjetika.

Fl-Afrika t'Isfel, ir-reġim ta' l-Apartheid kien għadu fis-seħħ – u kien minnħaba r-reżistenza għal din is-segregazzjoni razzjali li l-premju ngħata lis-Sur Mandela waqt li kien għadu miżmum il-ħabs.

Kellu jistenna sentejn oħra qabel inħeles u qabel ma ttieħdu l-ewwel passi sabiex jitneħħa l-Apartheid.

Dik is-sena kien ġie ppremjat ukoll id-dissident Sovjetiku Anatoli Marchenko , li ngħata l-premju wara mewtu.

Huwa kien qatta' 20 sena l-ħabs u miet fl-1986 wara li kien għamel strajk tal-ġuħ.

Fl-1990 il-ġurija tal-Premju Sakharov iddeċidiet li tippremja dissident ieħor – l-attivista fil-qasam tad-drittijiet tal-bniedem Aung San Suu Kyi , li hija minn Burma.

Il-partit politiku mmexxi minnha kien rebaħ l-elezzjoni f'Mejju ta' dik is-sena b'maġġoranza ta' 82%.

Madanakollu, din ir-rebħa ġiet injorata mir-reġim militari fil-poter – il-"Kunsill ta' l-Istat għar-Restawrazzjoni tal-Liġi u l-Ordni" (SLORC) – li saħansitra arresta lill-mexxejja tal-partit rebbieħ.

Aung San Suu Kyiv qattgħet il-biċċa l-kbira ta' dawn l-aħħar 16-il sena arrestata f'darha u saret erojina internazzjonali.

Oswaldo Payá , l-attivist Kuban li jmexxi kampanji favur id-demokrazija fil-Kuba, ingħata l-premju fl-2002.

Bħala l-kap tal-Moviment Kristjan għal-Liberazzjoni huwa ġġieled għal bidla demokratika paċifika fil-Kuba.

Malli ngħata l-premju fi Strasburgu huwa qal lill-MPE illi "huma kienu taw il-Premju Sakharov lill-poplu tal-Kuba."

Il-premju ma jingħatax biss lil individwi.

Fl-2003 l-istaff tal- Ġnus Magħquda u s-Segretarju Ġenerali Kofi Annan ġew ippremjati wara sena diffiċli ħafna għall-organizzazzjoni fl-isfond ta' dibattiti kontroversjali dwar l-Iraq.

Is-sena li għaddiet, in-nuqqas ta' libertajiet demokratiċi fil-Belorussja ġie rikonoxxut bl-għoti tal-premju lill-Assoċjazzjoni ta' Ġurnalisti tal-Belorussja li kienu qed jirreżistu t-trażżin tal-medja taħt ir-reġim tal-President Aleksander Lukashenko.

Ta' min wieħed jinnota li fis-17-il sena ta' l-istorja tal-Premju Sakharov, dan ingħata lil tliet rebbieħa tal-Premju Nobel għall-Paċi: Aung San Suu Kyi (rebbieħa tal-Premju Nobel fl-1991), Nelson Mandela (1993), u l-Ġnus Magħquda u Kofi Annan (2001).

Andrei Sakharov innifsu kien rebaħ il-Premju Nobel fl-1975 waqt li Nelson Mandela u Aung San Suu Kyi rebħu l-Premju Nobel wara li kienu rebħu l-Premju Sakharov.

Il-kampanja ta' Aung San Suu Kyi Diskors minn Oswaldo Payá lill-PE f'Diċembru 2002 Il-Ġnus Magħquda L-Assoċjazzjoni ta' Ġurnalisti tal-Belorussja Previous Sakharov Prize laureates' speeches Sakharov Prize's previous laureates - video


Il-Briefing - Seduta Plenarja 3-6.07.06 (Strasburgu)

Il-Fondi Strutturali : Il-MPE ser jadottaw ħames rapporti dwar il-fondi strutturali sabiex dawn ikunu disponibbli mill-1 ta' Jannar 2007.

Ir-regolament dwar l-ESF, flimkien mar-regolamenti dwar il-Fond ta' Koeżjoni, l-ERDF, il- European grouping of territorial cooperation , u r-regoli ġenerali applikabbli għall-fondi kollha, jirrappreżentaw il-Qafas Legali tal-Komunita' għall-implementazzjoni tal-politika ta' koeżjoni għall-perjodu 2007-2013.

Dibattitu: It-Tlieta 4 ta' Lulju.

L-immigrazzjoni : Ser issir mistoqsija orali dwar il-politika ta' l-UE fir-rigward ta' l-immigrazzjoni.

Matul l-istess dibattitu ser jiġu diskussi żewġ rapporti dwar strateġija ġdida għall-integrazzjoni ta' l-immigranti fl-Istati Membri ta' l-Unjoni u dwar proċedura għal informazzjoni reċiproka dwar il-miżuri ta' l-Istati Membri fil-qasam ta' l-ażil u l-immigrazzjoni.

Dibattitu: L-Erbgħa 5 ta' Lulju

L-ambjent : Il-MPE ser jadottaw ftehim ta' konċiljazzjoni bejn delegazzjoni tal-Parlament Ewropew u l-Kunsill dwar żewġ proċeduri legali: l-applikazzjoni tal-Konvenzjoni ta' Aarhus lill-Istituzzjonijiet ta' l-UE u l-ġbir u r-riċiklaġġ ta' batteriji u akkumulturi wżati.

Dibattitu: It-Tlieta 4 ta' Lulju.

It-trasport : Ser jiġi wkoll diskuss rapport dwar l-impatt ta' l-avvjazzjoni ċivili fuq il-klima peress li dan is-settur m'hi suġġetta għall-ebda impenn internazzjonali fil-qasam tal-bidla fil-klima.

Rapport ieħor jitkellem dwar regoli ġodda dwar il-limitazzjonijiet tal-ħin ta' titjir u l-perjodi ta' mistrieħ fil-qasam ta' l-avjazzjoni ċivili .

Dibattitu: It-Tlieta 4 ta' Lulju.

Is-servizzi finanzjarji : Rapport imħejji minn Joseph MUSCAT (PES, MT) dwar l-implikazzjonijiet ta' mergers fis-settur bankarju u dak tas-servizzi finanzjarji għal konsumaturi, kumpaniji, impjegati u regolaturi.

Il-konsolidazzjoni tas-swieq finanzjarji hija biss waħda mill-mezzi biex is-settur ikun jista' jirrispondi għal kompetizzjoni li qed tikber fil-livell ta' l-UE u dak globali.

Dibattitu: It-Tnejn, 3 ta' Lulju.

Is-CIA : Rapport interim tal-Kumitat Temporanju għall-użu allegat ta' pajjiżi Ewropej mis-CIA għat-trasportazzjoni u ż-żamma illegali ta' priġunieri, li jgħid li s-CIA ħafna drabi kienet " responsabbli b'mod dirett " għall-konsenja straordinarja, " għall-qbid, it-tneħħija, il-ħtif u d-detenzjoni illegali ta' terroristi suspetti fit-territorju ta' l-Istati Membri, ta' pajjiżi ta' adeżjoni u kandidati ".

Dibattitu: L-Erbgħa 5 ta' Lulju.

Il-Presidenza Finlandiża : Il-Finlandja ser ikollha l-Presidenza tal-Kunsill Ewropew mill-1 ta' Lulju.

Nhar l-Erbgħa, il-Prim Ministru Finlandiż Matti Vanhanen ser jippreżenta l-prijoritajiet tal-Presidenza Finlandiża sa l-aħħar tas-sena.

Dibattitu: L-Erbgħa 5 ta' Lulju.

Dikjarazzjonijiet : Il-President tal-Parlament Ewropew Josep Borrell ser jagħmel dikjarazzjoni f'okkażjoni tas-70 anniversarju tal-kolp ta' stat li sar mill-Ġeneral Franco fi Spanja.

Il-Kunsill u l-Kummissjoni ser jitkellmu dwar is-sitwazzjoni fil-Palestina u ser issir ukoll dikjarazzjoni oħra mill-Kummissjoni dwar l-AIDS.

Għalkemm għadu mhux ikkonfermat, il-Kummissjoni għandha wkoll titkellem dwar il-konsegwenzi ekonomiċi u soċjali tar-ristrutturazzjoni ta' l-intrapriżi fl-Ewropa.

Ser jiġu diskussi wkoll rapport oħra li għandhom x'jaqsmu mal-politika industrijali, l-investiment fir-riċerka u l-innovazzjoni, it-trasport marittimu ta' l-iskart radjoattiv, il-koperazzjoni transkonfinali tal-pulizija matul avvenimenti internazzjonali, il-kummerċ ġust u l-iżvilupp , kif ukoll ir-rapport intermedjarju dwar il-kriżi finanzjarja tal-kumpanija "Equitable Life Assurance Society".

NOTA: Kull nhar ta' Ġimgħa qabel is-seduta plenarja ssir konferenza stampa fil-11 ta' filgħodu, kif ukoll fl-ewwel ġurnata tas-seduta plenarja fl-4.30 ta' wara nofs in-nhar.

-//EP//TEXT IM-PRESS 20060620BRI09184 FULL-TEXT DOC XML V0//MT

Politika reġjonali

Approvazzjoni tal-fondi strutturali għall-perjodu 2007-13

Il-Kumitat għall-Iżvilupp Reġjonali ser jippreżenta pakkett ta' erba' rapporti dwar il-fondi strutturali għall-perjodu 200-2013, hekk kif approvat mill-Membri fil-Kumitat.

Meta l-Parlament jadotta dawn ir-rapporti, dan ser ikun ifisser allokazzjoni ta' €308 biljun mill-baġit ta' l-UE.

Matul l-istess dibattitu, il-Kumitat għall-Impjiegi u l-Affarijiet soċjali ser jippreżenta rapport dwar il-Fond Soċjali Ewropew għall-istess perjodu, li japprova l-pożizzjoni komuni tal-Kunsill mingħajr emendi.

L-erbgħa rapporti fi ħdan il-Kumitat għall-Iżvilupp Reġonali jagħtu dispożizzjonijiet ġenerali dwar il-Fond Ewropew għall-Iżvilupp Reġjonali (ERDF), il-kriterji li jridu jkunu sodisfatti biex l-Istati Membri u r-reġjuni jkunu eliġibbli għal dawn il-fondi, ir-riżorsi finanzjarji disponibbli u l-kriterji għall-allokazzjoni tagħhom f'Unjoni Ewropea ikbar.

Ir-regolament ġenerali

Ir-rapport imħejji minn Konstantinos HATZIDAKIS (EPP-ED, EL) jitkellem dwar id-dispożizzjonijiet ġenerali ta' l-ERDF, tal-Fond Soċjali Ewropew (ESF) u tal-Fond ta' Koeżjoni.

Il-Parlament għandu biss poteri ta' kunsens fuq ir-regolament ġenerali, iżda matul negozjati, il-Kumitat irnexxilu jikkonvinċi lill-Presidenza Awstrijaka tinkludi ħafna mir-rikjesti tal-MPE fil-pożizzjoni komuni tal-Kunsill.

Dawn jinkludu:

- titjib ta' l-aspett ambjentali, b'mod speċjali l-iżvilupp sostenibbli, fl-immaniġġjar tal-Fondi Strutturali u tal-Fond ta' Koeżjoni, u l-introduzzjoni ta' artikolu ġdid li jiżgura li dejjem jingħata każ ta' dan l-aspett fl-implementazzjoni tal-Fondi;

- il-fatt li l-Fondi Strutturali u l-Fond ta' Koeżjoni għandhom jappoġġjaw skemi ta' titjib u promozzjoni ta' l-aċċessibilita' għal persuni b'diżabilita';

- tisħiħ fil-prinċipju ta' sħubija: dan ifisser li kwalunwke korp approprjat li jirrappreżenta s-soċjeta' ċivili, l-imsieħba ambjentali, organizzazzjonijiet mhux governattivi u korpijiet responsabbli għall-promozzjoni ta' l-ugwaljanza bejn l-irġiel u n-nisa jistgħu jieħdu sehem fin-negozjati ta' sħubija tal-fondi strutturali.

Madankollu, il-Kunsill m'aċċettax l-idea li fondi strutturali li ma jkunux ġew allokati, jerġgħu jintużaw minflok ma jerġgħu jitpoġġew fil-baġit ġenerali ta' l-UE.

Il-Fond Ewropew għall-Iżvilupp Reġjonali

Wara negozjati li saru bejn ir-rapporteur Claudio FAVA (PES, IT) flimkien mal-Kumitat u l-Kunsill, dan ta' l-aħħar inkluda fit-test il-kwistjonijiet l-iktar importanti għall-Kumitat dwar l-ERDF:

- Dwar il-VAT, il-Kummissjoni kienet ipproponiet li VAT li ma tkunx tista' tiġi rkuprata ssir eliġibbli għall-fondi biss fil-każ tal-ESF.

Minn naħa tiegħu, il-Kunsill kien ikkonkluda li VAT li ma tkunx tista' tiġi rkuprata għandha tkun eliġibbli fil-każ ta' l-ERDF, l-ESF u l-Fond ta' Koeżjoni biss għal dawk l-Istati Membri li l-Prodott Gross Domestiku (GDP) tagħhom ma jkunx iktar minn 85% tal-medja tal-GDP ta' l-UE.

Il-Kumitat ried li din il-ħaġa tkun applikabbli għall-Istati Membri kollha u fl-aħħar il-Kunsill qabel.

- Dwar l-akkomodazzjoni, il-Kummissjoni kienet ipproponiet li din ma tkunx eliġibbli għall-fondi.

Il-Kunsill kien ippropona li l-akkomodazzjoni tkun eliġibbli għall-ERDF għal dawk l-Istati Membri li l-GDP tagħhom ma jkunx ogħla minn 85% tal-medja tal-GDP ta' l-UE.

Fl-aħħar iżda, il-pożizzjoni komuni tal-Kunsill fiha referenza għal emendi proposti mill-Parlament fl-ewwel qari tal-proċedura, sabiex isiru eliġibbli l-ispejjeż għal restawr ta' akkomodazzjoni soċjali għall-iffrankar ta' l-enerġija u għall-ħarsien ta' l-ambjent.

Il-Fond ta' Koeżjoni

Il-Kumitat u r-rapporteur Alfonso ANDRIA (ALDE, IT) approvaw iż-żieda fil-Fond ta' Koeżjoni minn € 18 (għall-perjodu 2000-2006) għal €61.59 biljun għas-seba' snin li jmiss.

Wara t-tkabbir ta' l-Unjoni Ewropea fl-2004, il-Fond ta' Koeżjoni sar japplika għall-10 Stati Membri l-ġodda sas-sena 2006, kif ukoll għat-tliet Stati Membri li kienu eliġibbli fl-aħħar tal-perjodu 2000-2006, jiġifieri l-Greċja, il-Portugall u l-Ispanja.

Sabiex pajjiż ikun eliġibbli għall-Fond ta' Koeżjoni, id-Dħul Gross Nazzjonali (GNI) per capita għandu jkun inqas minn 90% tal-medja tad-dħul nazzjonali tal-Komunita'.

Dan huwa l-każ ta' l-Istati Membri l-ġodda kollha.

Koperazzjoni territorjali Ewropea

Il-Kummissjoni kienet ipproponiet objettiv ġdid, bl-għan li tkompli integrazzjoni bilanċata tat-territorji ta' l-UE permezz ta' appoġġ għall-koperazzjoni bejn reġjuni li jaqsmu fruntieri ta' l-art jew tal-baħar.

Din l-azzjoni għandha tinkludi attivitajiet li jippromwovu żvilupp territorjali integrat u appoġġ għall-koperazzjoni bejn ir-reġjuni u skambju ta' l-esperjenzi.

Matul in-negozjati dwar il-Perspettivi Finanzjarji, il-MPE żguraw li jiġu allokati €300 miljun iżjed għall-koeżjoni territorjali.

Il-Kumitat kien favur l-idea li €200 miljun minnhom ikunu allokati għaż-żona transnazzjonali waqt li €100 miljun imorru għall-koperazzjoni bejn ir-reġjuni.

Il-Kunsill iddeċieda li jieħu l-parir tar-rapporteur Jan OLBRYCHT (PES, PL) u tal-Kumitat u biddel l-isem ta' dan l-istrument il-ġdid minn " European grouping of cross-border cooperation " għal " European grouping of territorial cooperation ".

Il-Fond Soċjali Ewropew

Ir-rapport imħejji minn José SILVA PENEDA (EPP-ED, PT) fi ħdan il-Kumitat għall-Impjiegi u l-Affarijiet Soċjali japprova l-pożizzjoni komuni tal-Kunsill dwar ir-regolament dwar l-ESF għall-perjodu 2007-2013 mingħajr emendi.

Ir-rapporteur enfasizza l-fatt li l-Kunsill inkluda numru kbir ta' emendi li kienu saru mill-Parlament matul l-ewwel qari tal-proċedura.

Dawn jinkludu azzjonijiet favur l-esklużjoni soċjali, l-ugwaljanza bejn is-sessi u l-integrazzjoni ta' persuni b'diżabilita' jew inattivi, u azzjonijiet kontra d-diskriminazzjoni.

Ir-regolament dwar l-ESF jipprovdi qafas għall-intervenzjoni ta' dan il-fond madwar l-UE kollha għas-seba' snin li ġejjin u jinkludi dispożizzjonijiet dwar x'tip ta' attivitajiet jistgħu jkunu ffinanzjati minn dan il-fond.

Dan ir-regolament, flimkien mar-regolamenti dwar il-Fond ta' Koeżjoni, l-ERDF, il- European grouping of territorial cooperation , u r-regoli ġenerali applikabbli għall-fondi kollha, jirrappreżentaw il-Qafas Legali tal-Komunita' għall-implementazzjoni tal-politika ta' koeżjoni għall-perjodu 2007-2013.

Il-proċedura tagħlaq wara li dawn it-testi jiġu adottati mill-Parlament.

Għalhekk il-fondi għandhom ikunu disponibbli mill-1 ta' Jannar 2007.

Iżda qabel ma l-flus ikunu jistgħu jiġu allokatti lill-Istati Membri, il-Kummissjoni għandha tipprepara l-hekk imsejħa Linji Gwida Strateġiċi u l-Parlament għandu japprovahom permezz tal-proċedura ta' kunsens f'Settembru.

Konstantinos HATZIDAKIS EPP-ED GR Giovanni Claudio FAVA PSE IT Alfonso ANDRIA ALDE IT Jan OLBRYCHT EPP-ED PL Rapporteurs José Albino SILVA PENEDA EPP-ED PT A6-0224/2006 (Hatzidakis) Il-Fondi ta' koeżjoni (dispożizzjonijiet ġenerali) A6-0225/2006 (Fava) Il-Fondi Ewropej għall-iżvilupp reġjonali A6-0226/2006 (Andria) It-twaqqif ta' Fondi ta' koeżjoni A6-0227/2006 (Olbrycht) Grupp Ewropew ta' koperazzjoni territorjali (GEKT) A6-0220/2006 (Silva Peneda) Il-Fond Soċjali Ewropew Proċeduri: Kodeċiżjoni (II) / Kunsens Dibattitu: 4.07.06

-//EP//TEXT IM-PRESS 20060620BRI09184 FULL-TEXT DOC XML V0//MT

Immigrazzjoni

Strateġija għall-integrazzjoni ta' l-immigranti

Nhar l-Erbgħa, il-MPE ser jiddiskutu żewġ rapporti li għandhom x'jaqsmu mas-suġġett ta' l-immigrazzjoni fl-Ewropa.

L-ewwel rapport jitkellem dwar proċedura għal informazzjoni reċiproka dwar il-miżuri li jittieħdu mill-Istati Membri fil-qasam ta' l-ażil u l-immigrazzjoni, waqt li t-tieni rapport jittrata miżuri ta' integrazzjoni ta' l-immigranti fl-Unjoni Ewropea.

Ser issir ukoll mistoqsija orali lill Kummissjoni dwar il-politika ta' l-UE fil-qasam ta' immigrazzjoni.

Integrazzjoni aħjar ta' l-immigranti fl-Istati Membri

Ir-rapport dwar strateġiji u mezzi għall-integrazzjoni ta' l-immigranti fl-Unjoni Ewropea kien imħejji minn Stavros LAMBRINIDIS (PES, EL) fi ħdan il-Kumitat għal-Libertajiet Ċivili.

Skond il-Membri, l-isforzi ta' l-UE biex tintegra l-immigranti fl-UE għandhom ikunu ekwivalenti għall-impenji tagħha biex tintegra l-pajjiżi ta' l-adeżjoni, iżda " l-Unjoni poġġiet għad-dispożizzjoni ftit riżorsi sabiex tipprova tegħleb din l-isfida ta' l-immigrazzjoni, li f'każ li ma tingħelibx tista' ddgħajjef l-UE fuq livell soċjali, ekonomiku u politiku ."

Huma wkoll ta' l-opinjoni li jekk Stat Membru wieħed biss jonqos milli jimplimenta b'suċċess politiki ta' integrazzjoni, dan jista' jkollhu konsegwenzi negattivi fuq l-Unjoni b'mod ġenerali.

Permezz ta' dan ir-rapport, il-Membri fil-Kumitat qegħdin jilqgħu l-proposta tal-Kummissjoni li tistabbilixxi Fond Ewropew għall-Integrazzjoni ta' persuni li oriġinaw minn pajjiżi terzi għall-perjodu 2007-2013.

Huma ta' l-opinjoni li l-fondi għandhom ikunu allokati kull sena għat-tnaqqis tad-differenza fil-livell ta' impjieg bejn l-immigranti u nies oħra, it-titjib fil-parteċipazzjoni u fir-rendiment ta' l-immigranti fl-edukazzjoni, it-titjib fil-prospetti ta' edukazzjoni u ta' impjieg għan-nisa, programmi ta' tagħlim ta' lingwi u ta' introduzzjoni, is-saħħa, l-akkomodazzjoni u l-adattament għall-ħajja urbana u t-tkabbir tal-parteċipazzjoni politika u ċivika ta' l-immigranti.

Il-Membri qed iħeġġu lill-Kummissjoni tieħu numru ta' inizjattivi, fosthom li tippromwovi Forum annwali ta' l-integrazzjoni sabiex tħaffef l-iskambju ta' l-aħjar prattiki; tieħu parir minn grupp ta' kuntatt permanenti magħmul minn rappreżentanti ta' l-immigranti, esperti, jew NGOs u tikkonsulta lill-komunitajiet ta' migranti dwar il-politiki Ewropej ta' għajnuna u ta' żvilupp lill-pajjiżi ta' l-oriġini tagħhom; tistabbilixxi mekkaniżmi ta' sorveljanza stretta għall-evalwazzjoni ta' programmi ta' integrazzjoni fl-Istati Membri; tkattar l-inizjattivi ta' riċerka u ta' analiżi bl-għan li wieħed jifhem il-fatturi li jiffavorixxu l-integrazzjoni.

Huma jixtiequ wkoll li l-Istati Membri jassenjaw ir-responsabilita' tal-monitoraġġ tal-politiki ta' l-integrazzjoni ta' l-immigranti lil ministru wieħed tal-kabinettu jikkunsidraw il-ħatra ta' Kummissarju Għoli dwar l-Integrazzjoni jew Ombudsman għall-Integrazzjoni sabiex jikkoordina l-implimentazzjoni tal-politiki, ixerred l-informazzjoni fost il-migranti, jirrivedi l-ilmenti tal-migranti u jieħu azzjoni sabiex isolvi l-problemi.

Il-Kumitat qed jistiedinhom joħolqu proċeduri trasparenti, umani, rapidi u raġonevoli għall-għoti ta' l-istatus ta' residenza għal żmien twil, ir-rijunifikazzjoni tal-familji u għan-naturalizzazzjoni ta' l-immigranti li huma residenti għal żmien twil u għal uliedhom.

Il-Kumitat huwa wkoll ta' l-opinjoni li l-Parlament għandu jkollu poteri ta' kodeċiżjoni fi kwistjonijiet ta' integrazzjoni u migrazzjoni legali u li l-votazzjoni fil-Kunsill issir b'maġġoranza kwalifikata.

Barra minn hekk, il-Kunsill għandu jerġa' jikkunsidra l-proposta tal-Kummissjoni sabiex jiġi applikat il-metodu miftuħ ta' koordinazzjoni għall-politika ta' integrazzjoni.

Il-Kummissjoni qed tiġi wkoll imħeġġa sabiex tiżgura l-implimentazzjoni effettiva tad-Direttivi eżistenti marbuta ma' l-integrazzjoni.

Il-Membri qed ifakkru wkoll li n-numru ta' immigranti fl-UE huwa stmat li jilħaq l-40 miljun, u d-dixxendenti tagħhom jgħoddu bil-miljuni aktar.

Huma jsostnu li din il-popolazzjoni " hija varjata ħafna iżda tħabbat wiċċha ma' problemi simili ": il-parteċipazzjoni tagħhom fid-dinja tax-xogħol hija taħt il-medja, jinsabu lura fir-rati ta' suċċess fl-iskola, iħabbtu wiċċhom ma' diskriminazzjoni f'istituzzjonijiet privati u pubbliċi, u mhumiex rappreżentati biżżejjed fil-livelli kollha ta' l-amministrazzjoni.

Informazzjoni reċiproka dwar il-miżuri li jittieħdu mill-Istati Membri

Ir-rapport dwar proċedura għal informazzjoni reċiproka dwar il-miżuri ta' l-Istati Membri fil-qasam ta' l-ażil u l-immigrazzjoni kien imħejji minn Patrick GAUBERT (EPP-ED, FR).

Skond il-proposta tal-Kummissjoni għal din il-proċedura, l-Istati Membri ser ikollhom jibdew jikkomunikaw lill-Kummissjoni u lill-Istati Membri l-oħrajn t-testi tal-miżuri nazzjonali kollha li beħsiebhom jadottaw fil-qasam ta' l-ażil u l-immigrazzjoni jekk dawn il-miżuri jistgħu jkollhom impatt fuq Stat Membru ieħor jew fuq l-Unjoni Ewropea.

It-trażmissjoni ta' l-informazzjoni għandha ssir permezz ta' network ta' l-Internet li jkun immaniġġjat mill-Kummissjoni li tiggarantixxi l-kunfidenzjalita' tiegħu.

Skond ir-rapporteur, il-proposta tal-Kummissjoni hija " pass fid-direzzjoni t-tajba ".

Madankollu, huwa ta' l-opinjoni li jonqos stadju politiku.

Għalhekk, huwa qiegħed jipproponi sistema komprensiva ta' skambji ta' informazzjoni fuq żewġ livelli: fl-ewwel stadju f'livell amministrattiv, imbagħad f'dak politiku.

Il-Membri adottaw emendi li jispjegaw li: " Din il-proċedura taħdem f'żewġ livelli: minn banda, permezz tan-network ta' l-Internet l-amministrazzjonijiet ta' l-Istati Membri jinfurmaw reċiprokament lil xulxin dwar il-miżuri li jittieħdu f'livell nazzjonali fil-qasam ta' l-ażil u l-immigrazzjoni.

Mill-banda l-oħra l-awtoritajiet politiċi jimpenjaw ruħhom f'diskussjonijiet regolari f'livell Ewropew fuq dawn l-oqsma ".

Ir-rapporteur jinsisti dwar il-bżonn li diskussjonijiet u dibattiti jibdew isiru aktar ta' spiss bejn dawk risponsabbli għall-politiki.

Għalhekk, " din il-proċedura tippermetti li jiġu ppreparati regolarment skambji ta' opinjonijiet fuq miżuri li jistgħu jkollhom impatt sinifikattiv f'bosta Stati Membri jew f'livell Komunitarju, mhux biss f'livell amministrattiv, imma wkoll f'livell politiku, fi ħdan il-Kunsill ."

Il-Kumitat irid li meta din il-proċedura tidħol fis-seħħ, l-Istati Membri jagħtu l-informazzjoni dwar l-istat attwali tal-leġiżlazzjoni nazzjonali tagħhom fil-qasam ta' l-ażil u ta' l-immigrazzjoni, biex hekk jinħoloq data bank bħala bażi.

B'hekk il-bidliet li jiġu kkomunikati wara jkunu jistgħu jiġu analizzati aħjar.

Il-Kumitat irid ukoll li dan in-netwerk ikun aċċessibbli għall-pubbliku u għall-Parlament Ewropew għaliex dan huwa ko-leġiżlatur fil-qasam ta' l-ażil u fuq parti mill-politika għall-immigrazzjoni.

Skond il-Membri fil-Kumitat, dawk il-miżuri li jolqtu l-immigrazzjoni legali jeħtieġ li jiġu kkomunikati qabel, jew talanqas " mhux aktar tard minn meta jiġu ppreżentati għall-adozzjoni ", għaliex għandhom effett immedjat fuq il-politiki ta' migrazzjoni ta' Stati Membri oħra.

Barra minn hekk, l-Istati Membri u l-Kummissjoni għandhom ikunu jistgħu jitolbu informazzjoni fuq miżuri li jkunu għadhom ma ġewx ikkomunikati minn qabel minn xi Stat Membru ieħor, " jekk huma jqisu li dawn il-miżuri kapaċi jkollhom impatt, kemm fuq il-fluss migratorju fuq l-Istat li jitlob l-informazzjoni, kemm fuq l-Unjoni Ewropea ."

Skond il-proposta tal-Kummissjoni, sommarju tat-testi dwar il-miżuri u d-deċiżjonijiet għandu jiġi trażmess ukoll f'lingwa oħra uffiċjali tal-Komunita' minbarra dik ta' l-Istat Membru stess.

L-għażla tal-lingwa tkun f'idejn l-Istat Membru ikkonċernat.

Madankollu, il-Kumitat jippreferi li l-Istati Membri jitrażmettu l-miżuri, id-deċiżjonijiet u l-evalwazzjonijiet kemm fil-lingwa tiegħu stess kif ukoll " f'waħda mill-lingwi uffiċjali l-aktar użati tal-Komunita' ", ħalli b'hekk ikunu aktar ċari.

Il-Membri qed jagħmlu wkoll sejħa sabiex il-Kummissjoni tagħmel evalwazzjoni ta' kif qed taħdem is-sistema sentejn wara li id-Deċiżjoni tidħol fis-seħħ, imbagħad wara b'mod regulari.

Il-politika ta' l-UE fir-rigward ta' l-immigrazzjoni

Ewa KLAMT (EPP-ED, DE) ser tagħmel mistoqsija orali lill-Kummissjoni.

Hija tfakkar li l-fenomenu ta' l-immigrazzjoni illegali ilu jikber għal bosta snin u tgħid li jeżisti rikonoxximent komuni li l-immigrazzjoni illegali saret fenomenu globali, li minnu l-UE m'hix eżentata. "

B'mod indaqs, hemm skola ta' ħsieb li tgħid li dawn l-isfidi ma jistgħux jixxejnu billi l-Istati Membri jaħdmu b'mod individwali biss, iżda jridu jiġu indirizzati bħala kwistjoni ta' urġenza fuq il-livell Ewropew ."

Għalhekk tgħid li l-istrateġija Ewropea biex tiġi indirizzata l-immigrazzjoni illegali għandha tinkludi erba' aspetti: żvilupp u sħubija fil- u mal-pajjizi ta' l-oriġini; l-assigurazzjoni tal-fruntieri esterni u l-ġlieda kontra l-ittraffikar tal-bnedmin; politika ta' ritorn b'saħħitha; u l-integrazzjoni ta' migranti fis-soċjetajiet li jospitawhom.

" Nirrikonoxxu li l-Kummissjoni fasslet suġġerimenti għall-prijoritajiet biex tiġi miġġielda l-immigrazzjoni illegali u identifikat firxa ta' inizjattivi possibbli li għandhom jittieħdu fil-qasam tal-migrazzjoni.

Dawn l-azzjonijiet mill-Kummissjoni jinkludu wkoll il-proposta għall-elaborazzjoni ta' elementi ewlenin ta' politika ta' ritorni ta' l-UE.

Fir-rigward ta' l-integrazzjoni tal-migranti, tista' l-Kummissjoni tispjega:

- liema miżuri jeżistu fil-mument fuq il-livell ta' l-UE sabiex tiġi żviluppata politika iżjed koordinata dwar l-integrazzjoni tal-migranti?

- liema passi ulterjuri biħsiebha tieħu l-Kummissjoni sabiex tiżviluppa iżjed din il-politika?

- x'passi qiegħda tieħu l-Kummissjoni sabiex tidentifika l-ostakoli ewlenin għall-integrazzjoni b'suċċess tal-migranti fis-soċjetajiet li jospitawhom?

B'mod partikulari, qiegħda l-Kummissjoni tidentifika u xxerred eżempji ta' l-aħjar prattika fl-Istati Membri individwali f'dan il-qasam?"

Il-Mistoqsija Orali ta' Martin SCHULZ (PES, DE) U Martine ROURE (PES, FR) tgħid hekk:

" Skond stima ta' l-Organizzazzjoni Internazzjonali għall-Migrazzjoni n-numru ta' immigranti illegali fl-Ewropa jilħaq it-3 miljun persuna (ċerti NGOs jikkalkulaw li hemm mal-5 miljuni jew aktar), li juri li l-immigrazzjoni illegali fl-Ewropa hija fenomenu multidimensjonali u kumpless li jaffettwa lill-Unjoni Ewropea fis-sħuħija tagħha f'termini ekonomiċi u soċjali.

Bħala tali, dan għandu jkun ittrattat mill-istituzzjonijiet b'perspettiva strateġika li tqis mill-koperazzjoni għall-iżvilupp mal-pajjiżi ta' oriġini u l-politika kummerċjali, sal-miżuri tal-kontroll tal-fruntieri, vija l-politika tan-negozjar ta' ftehimiet ta' rijammissjoni, l-immaniġġjar organizzat tal-flussi migratorji u l-miżuri soċjali ta' lqugħ, l-integrazzjoni ta' l-immigranti legali u t-tkeċċija, b'rispett mill-iktar strett tad-drittijiet tal-bniedem, ta' l-immigranti illegali.

Minn din il-perspettiva, bil-fors li l-mistoqsija tal-PSE lill-Kummissjoni ikollha aspetti varji:

Koperazzjoni għall-iżvilupp u l-kummerċ: Tista' l-Kummissjoni tinforma lill-Parlament dwar il-progress li sar biex jintlaħqu l-objettivi stipulati fl-Istrateġija għall-Afrika, speċifikament f'dak li għandu x'jaqsam mat-tisħiħ ta' rabtiet bejn il-migrazzjoni u l-iżvilupp, il-promozzjoni ta' l-iżvilupp konġunt, l-emigrazzjoni lura lejn il-pajjiż ta' oriġini, l-integrazzjoni mill-ġdid fil-pajjiż ta' oriġini u t-trasferimenti ta' kapital u ta' teknoloġija mill-migranti?

X'miżuri qed tieħu biex tiżgura li l-gvernijiet Afrikani jkunu jistgħu jużaw il-kummerċ bħala strument li bih jiġġieldu l-faqar u jevitaw l-emigrazzjoni?

X'inċentivi qed tuża l-Kummissjoni biex tinkoraġġixxi l-ħolqien ta' swieq reġjonali integrati fir-reġjuni varji 'l isfel mis-Saħara, u xi proposti qed tagħmel fid-WTO biex ittejjeb il-kapaċità ta' esportazzjoni tal-pajjiżi li qed jiżviluppaw u tħeġġeġ il-kummerċ bejn il-pajjiżi tan-Nofsinhar?

L-immigrazzjoni legali u l-ġlieda kontra l-immigrazzjoni illegali: Xi programmi fasslet il-Kummissjoni biex tiġġieled l-immigrazzjoni illegali u x'fondi allokat għalihom?

Qed tiffavorixxi permezz ta' għajnuna fl-immaniġġjar tal-flussi migratorji tagħhom lil dawk il-pajjiżi li qed jikkollaboraw ma' l-Istati Membri ta' l-UE fit-tfassil ta' ftehimiet dwar ir-rijammissjoni?

Hemm xi pjanijiet għall-politika Ewropea li tippromwovi l-migrazzjoni għal skopijiet ta' xogħol permezz, prinċipalment, ta' ftehimiet bilaterali u multilaterali mal-pajjiżi ta' oriġini?

Kif qed taħseb li tiżviluppa l-Pjan ta' Immigrazzjoni Legali, stipulat fil-Programm ta' l-Aja, li ppreżentat f'Diċembru 2005?

X'miżuri qed tieħu kontra t-traffikar tal-persuni għal skopijiet ta' sfruttament sesswali?

L-immaniġġjar tal-fruntieri: X'miżuri speċifiċi ħadet l-Aġenzija Ewropea għall-Fruntieri Esterni biex iżżid l-għajnuna teknika għall-Istati Membri li ċ-ċirkustanzi li jinsabu fihom jitolbuha? "

Patrick GAUBERT EPP-ED FR Rapporteurs Stavros LAMBRINIDIS PSE GR A6-0186/2006 (Gaubert) Proċedura ta' informazzjoni reċiproka fil-qasam ta' l-immigrazzjoni u ta' refuġju A6-0190/2006 (Lambrinidis) L-integrazzjoni ta' l-immigranti fl-Unjoni Ewropea O-0064/2006 (Klamt) Mistoqsija Orali: Politika ta' l-UE fir-rigward ta' l-immigrazzjoni O-0061/06 (Schulz, Roure) Mistoqsija Orali: Politika ta' immigrazzjoni fl-UE Proċeduri: Konsultazzjoni / Inizjattiva Dibattitu: 5.07.06

-//EP//TEXT IM-PRESS 20060620BRI09184 FULL-TEXT DOC XML V0//MT

Ġustizzja u Intern

L-użu allegat mis-CIA ta' pajjiżi Ewropej għat-trasport u ż-żamma illegali ta' priġunieri

Il-Parlament ser jiddiskuti rapport imħejji fi ħdan il-Kumitat Temporanju għall-użu allegat ta' pajjiżi Ewropej mis-CIA għat-trasportazzjoni u ż-żamma illegali ta' priġunieri.

Permezz ta' dan ir-rapport, il-Membri fil-Kumitat widdbu lill-Istati Membri dwar in-nuqqas ta' attivita' jew il-kompliċita' tagħhom rigward il-konsenji straordinarji tas-CIA.

Ir-rapport ġie adottat mill-Kumitat b'25 vot favur, 14 kontra u 7 astensjonijiet.

Fir-rapport interim tagħhom, imħejji minn Giovanni Claudio FAVA (PES, IT), il-Membri fil-Kumitat qed jgħidu li s-CIA ħafna drabi kienet " responsabbli b'mod dirett " għall-konsenja straordinarja, " għall-qbid, it-tneħħija, il-ħtif u d-detenzjoni illegali ta' terroristi suspetti fit-territorju ta' l-Istati Membri, ta' pajjiżi ta' adeżjoni u kandidati ".

Dawn kollha jikkostitwixxu ksur tad-drittijiet fundamentali skond il-liġi internazzjonali.

Skond ir-rapport, is-CIA kriet inġenji ta' l-ajru minn kumpaniji wżati bħala maskra u ttrasferit b'mod illegali terroristi suspetti lejn pajjiżi li kemm-il darba jipprattikaw it-tortura waqt l-interrogazzjonijiet.

Għalhekk, il-Membri qed jagħmlu sejħa biex dawn il-konsenji straordinarji " jkunu projbiti " fid-dritt internazzjonali.

Il-Kumitat ikompli jgħid li l-Istati Membri jistgħu " jinżammu responsabbli " jekk ma jirnexxilhomx jikkonformaw ma' l-obbligi fi ħdan il-Konvenzjoni Ewropea għad-Drittijiet tal-Bniedem.

Skond il-każistika, l-Istati Membri għandhom obbligi pożittivi biex iżommu milli jsir ksur tad-drittijiet tal-bniedem fit-territorju tagħhom.

Il-passi li jmiss

Ir-rapport jgħid ukoll li wara li l-Kumitat " wera il-bżonn li jsiru iżjed kontrolli " u tinġabar informazzjoni addizzjonali, dan għandu jitħalla jkompli xogħlu sabiex ikun jista' jwettaq għal kollox il-mandat ta' tnax-il xahar mogħti lilu.

Għat-tieni perjodu tal-mandat, il-MPE qed jipproponu li jistiednu lis-Segretarju Ġenerali tan-NATO għal seduta ta' smigħ tal-Kumitat Temporanju biex jiġi ċċarat l-involviment possibbli tal-forzi SFOR u KFOR fid-detenzjoni illegali ta' sitt Bożnijaċi li għadhom qed jinżammu fil-Guantanamo.

It-test qed jerġa' jagħmel sejħa għall-għeluq taċ-ċentru ta' detenzjoni fi Guantanamo Bay u biex l-Istati Membri jieħdu rwol pro-attiv sabiex isibu soluzzjoni għad-detenuti hemmhekk.

Għalkemm ir-rapport interim ma jagħmel ebda referenza speċifika għaċ-ċentri ta' detenzjoni li jingħad jinsabu fil-Polonja u fir-Rumanija, iċ- Chairman tal-Kumitat Temporanju Carlos COELHO (EPP-ED, PT) qal li din il-kwistjoni ser tkun prijorita' għas-sitt xhur li ġejjin.

Ir-rapport innifsu jenfasizza l-bżonn " li jiġi aċċertat jekk hemmx xi evidenza li tikkonferma li kienu qed jintużaw ħabsijiet sigrieti f'xi pajjiżi Ewropej ."

L-involviment tal-gvernijiet Ewropej

Skond il-Membri, " mhuwiex plawsibbli… li ċertu gvernijiet Ewropej ma kinux konxji ta' l-attivitajiet marbutin ma' konsenja straordinarja li kienet qed isseħħ fit-territorju tagħhom ."

Qed jgħidu li probabbli li kien hemm xi tip ta' involviment minn naħa ta' l-awtoritajiet Taljani fil-ħtif minn aġenti tas-CIA ta' l-Eġizzjan Abu Omar minn Milan, minn naħa ta' l-awtoritajiet tal-Bożnja fil-ħtif tas-sitt Bożnijaċi jew residenti ta' oriġini Alġerina li ġew trasferiti lejn Guantanamo Bay, u minn naħa ta' l-awtoritajiet Svediżi li keċċew żewġ ċittadini Eġizzjani, Mohammed Al Zary u Ahmed Agiza, u tawhom lill-aġenti tas-CIA għal trasferiment lejn l-Eġittu.

Barra dan, il-Kumitat " jiddeplora r-riluttanza ta' l-awtoritajiet ta' l-ex Repubblika Jugożlava tal-Maċedonja biex jikkonfermaw li [il-Ġermaniż] El-Masri kien fi Skopje u li probabilment kien qed jinżamm hemm qabel il-konsinja tiegħu lura fl-Afghanistan mill-aġenti tas-CIA. "

L-Istati Membri qed jiġu kkritikati wkoll talli jillimitaw ir-responsabilitajiet tagħhom billi jitolbu għal " assigurazzjonijiet diplomatiċi minn pajjiżi li fir-rigward tagħhom hemm raġuni soda biex wieħed jemmen li jipprattikaw it-tortura ."

Skond il-Kumitat, din hija prattika " mhux aċċettabbli " u kontradittorja għal-linji gwida tal-politika ta' l-UE dwar pajjiżi terzi rigward it-tortura u trattamenti jew kastigi oħrajn li huma krudili, inumani jew degradanti.

Il-Kumitat irid li fil-ġejjieni l-pajjiżi ta' l-UE ma jaċċettawx dawn l-assigurazzjonijiet.

Bżonn ta' azzjoni fil-livell ta' l-UE

Ir-rapport jgħid li f'ħafna pajjiżi ta' l-UE r-regoli li jiggvernaw l-attivitajiet tas-servizzi sigrieti jidhru li " mhumiex adegwati ".

Għalhekk, għandhom jitwaqqfu kontrolli iżjed effettivi fir-rigward ta' l-attivitajiet ta' servizzi sigrieti barranin fit-territorju ta' l-Istati Membri, u għandhom jiġu stabbiliti regoli ta' kooperazzjoni fil-livell ta' l-UE.

Barra dan, il-kooperazzjoni mill-qrib bejn is-servizzi ta' l-intelliġenza ta' l-Istati Membri " m'għandhiex titħawwad ma' l-abbandun tas-sovranita' tat-territorju u l-ispazju ta' l-ajru Ewropej ."

Il-Kumitat Temporanju qed jitkellem ukoll dwar " ksur ripetut " tal-Konvenzjoni ta' Chicago dwar l-Avjazzjoni Ċivili Internazzjonali matul titjiriet tas-CIA fl-Ewropa u jenfasizza l-fatt li l-ebda Stat Membru " ma adotta proċeduri bil-għan li jivverifika jekk hux qed jintużaw ajruplani ċivili għal raġunijiet mhux kompatibbli ma' standards tad-drittijiet tal-bniedem stabbiliti b'mod internazzjonali ."

Għalhekk qed jagħmel sejħa biex il-Kummissjoni tarmonizza l-liġijiet nazzjonali dwar l-użu ta' l-ispazju ta' l-ajru nazzjonali u ta' l-ajruporti għax il-leġiżlazzjoni Ewropea eżistenti hija waħda " totalment inadegwata ".

Rapporteur Giovanni Claudio FAVA PSE IT A6-0213/2006 Użu allegat ta' pajjiżi Ewropej mis-CIA għat-trasport u d-detenzjoni illegali ta' prigunieri Proċedura: Konsultazzjoni Dibattitu: 4.07.06 "MEPs investigating allegations of illegal CIA activity in Europe present their interim report to Parliament"

-//EP//TEXT IM-PRESS 20060620BRI09184 FULL-TEXT DOC XML V0//MT

Ġustizzja u Intern

Vot dwar it-trasferiment tad-dejta personali fil-qafas tal-koperazzjoni ġudizzjarja u tal-pulizija

Il-Parlament Ewropew għandu jivvota fuq rapport li japprova proposta għall-protezzjoni tad-dejta personali taċ-ċittadini pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali.

Dan ir-rapport kien diġa' diskuss matul is-seduta plenarja li għaddiet iżda l-MPE kienu ddeċiedew li qabel jieħdu l-vot finali, jistennew sakemm il-Kunsill jerġa' jiltaqa' bit-tama li l-Presidenza Finlandiża tkun iktar lesta li tikkunsidra t-talbiet tal-Parlament.

Il-Membri huma ta' l-opinjoni li permezz ta' din il-proposta, il-prinċipji ta' l-UE dwar il-protezzjoni tad-dejta għandhom isiru iktar uniformi u iktar konsistenti.

Il-proposta nħarġet wara l-Parlament kien ilu żmien twil jitlob għal ċerti standards dwar il-protezzjoni tad-dejta.

Għalkemm il-vot finali kien pospost, il-Membri xorta vvutaw fuq is-60 emenda mressqa sabiex juru biċ-ċar l-appoġġ tagħhom għal pożizzjoni tar-rapporteur Martine ROURE (PES, FR) u tal-Kumitat għal-Libertajiet Ċivili.

Il-MPE jridu japprovaw il-proposta tal-Kummissjoni biex il-protezzjoni legali ta' dejta personali tkun estiża għat-trasferiment ta' informazzjoni fil-qafas tal-koperazzjoni ġudizzjarja u tal-pulizija fi kwistjonijiet kriminali.

Dan il-qasam ta' politika jiddependi direttament mill-Istati Membri u s'issa ma kienx jaqa' fl-ambitu ta' liġijiet komunitarji eżistenti għall-protezzjoni tad-dejta.

L-emendi tal-Parlament jillimitaw l-użu ta' u l-aċċess għal dejta personali għall-każijiet fejn tassew ikun hemm bżonn u fejn is-sigurta' pubblika tkun mhedda.

Il-Parlament Ewropew ilu jitlob għal normi ta' protezzjoni tad-dejta fil-kuntest tal-koperazzjoni ġudizzjarja u tal-pulizija sa mill-ħolqien tat-tielet pilastru ta' l-oqsma tal-politika ta' l-UE.

Din il-kwistjoni saret iżjed importanti issa li l-Qorti Ewropea tal-Ġustizzja iddeċidiet li tannulla ftehim eżisteni bejn l-UE u l-gvern ta' l-Istati Uniti dwar it-trasferiment tad-dejta personali ta' passiġġieri ta' l-ajru li jkunu sejrin l-Istati Uniti.

Il-Membri jixtiequ li l-adozzjoni ta' dan l-abbozz ta' deċiżjoni tal-Kunsill issir malajr kemm jista' jkun għaliex għandha taffettwa ftehim ġejjieni ma' l-Istati Uniti.

Kriterji iktar stretti għal ġbir u l-aċċess għad-dejta

Fl-opinjoni tal-MPE, il-ġbir tad-dejta u l-aċċess għaliha minn gvernijiet nazzjonali jew awtoritajiet kompetenti għandu jkun limitat għal " għanijiet speċifiċi ", jekk ikun " assolutament neċessarju ", skond il-prinċipji ta' proporzjonalita' u neċessita' u "għall-għan tal-prevenzjoni ta' theddid għas-sigurta' pubblika jew lil persuna ".

Din id-dejta personali pprovduta lil Stat Membru tista' tiġi trasferita ulterjorment lejn Stat Membru ieħor " unikament bil-kunsens minn qabel ta' l-awtorita' li tkun bagħtet id-dejta personali jew li qegħditha għad-dispożizzjoni ."

Dejta sensittiva bħal dejta bijometrika u profili DNA għandu jkollhom salvagwardji speċifiċi addizzjonali sabiex ikun żgurat li dawn huma akkurati.

Il-livell ta' eżattezza ta' din id-dejta jistgħu jiġu kontestati mill-persuna konċernata.

Il-Membri jixtiequ wkoll li jkun hemm trattament differenti tad-dejta personali skond l-istat ta' dak li jkun.

Għalhekk, informazzjoni dwar " persuni li mhumiex suspettati ma tistax tiġi pproċessata ħlief għar-raġunijiet li għalihom tkun inġabret, għal perjodu ta' żmien limitat, u bil-limitazzjonijiet adegwati rigward l-aċċess għaliha u t-trasferiment tagħha ."

Trasferiment lejn pajjiżi terzi

Il-Membri kienu mħassbin dwar il-fatt li pajjiżi terzi jistgħu potenzjalment jitolbu aċċess għal dejta personali fi ħdan il-ġlieda kontra t-terroriżmu u l-kriminalita' organizzata.

Għalhekk adottaw emenda li tipprojbixxi t-trasferiment ta' dejta lill-awtoritajiet kompetenti barra mill-UE ħlief jekk dan ikun " previst fil-liġi li b'mod ċar jobbligah jew jawtorizzah " u fost affarijiet oħra, jekk l-Istati Membri jkunu jistgħu jiżguraw li jkun hemm livell xieraq ta' protezzjoni tad-dejta.

L-unika eċċezzjoni hija fil-każ li dan ikun " assolutament neċessarju biex jiġu salvagwardati l-interessi essenzjali ta' Stat Membru jew għall-prevenzjoni ta' periklu serju imminenti li jhedded is-sigurta' pubblika jew persuna jew persuni partikolari ."

Il-Membri jixtiequ wkoll li ċ-ċittadini jkollhom id-dritt li jiċħdu l-eżattezza ta' xi dejta personali u li ssir annotazzjoni tagħha.

Barra minn hekk, għandu jkun hemm il-possibilita' li jsiru sanzjonijiet kriminali f'każ ta' reati li jiġu kommessi intenzjonalment jew li jirriżultaw minn negliġenza gravi mill-awtoritajiet.

Rapporteur Martine ROURE PSE FR A6-0192/2006 Protezzjoni ta' data personali (kooperazzjoni ġudizzjarja u tal-pulizija fi kwistjonijiet kriminali) Proċedura: Konsultazzjoni

-//EP//TEXT IM-PRESS 20060620BRI09184 FULL-TEXT DOC XML V0//MT

Kunsill Ewropew

Tibda l-Presidenza Finlandiża

Il-Finlandja ser tieħu l-kariga tal-Presidenza tal-Kunsill Ewropew fl-1 ta' Lulju 2006.

Għalhekk, il-Prim Ministru Finlandiż Matti VANHANEN ser jindirizza lill-Membri tal-Parlament Ewropew biex jispjega x'ser ikunu l-prijoritajiet tal-Presidenza Finlandiża fis-sitt xhur li ġejjin.

Vanhanen diġa' tkellem dwar dawn il-prijoritajiet quddiem il-Parlament Finlandiż, li jinkludu: il-futur ta' l-Ewropa, il-kompetittivita' ta' l-UE, ir-relazzjonijiet esterni, reviżjoni tal-Programm ta' Hague, u teħid ta' deċiżjonijiet iktar effettiv.

Dibattitu: 5.07.06 L-aġenda u l-prijoritajiet tal-Presidenza Finlandiża

Affarijiet ekonomiċi u monetarji

Mergers tal-banek transkonfinali: tneħħija ta' l-ostakoli, protezzjoni tal-konsumatur

Il-MPE għandhom jiddiskutu rapport dwar l-implikazzjonijiet ta' mergers fis-settur bankarju u dak tas-servizzi finanzjarji għal konsumaturi, kumpaniji, impjegati u regolaturi.

Dan ir-rapport kien imħejji minn Joseph MUSCAT (PES, MT) fi ħdan il-Kumitat għall-Affarijiet Ekonomiċi u Monetarji, u jgħid li l-konsolidazzjoni tas-swieq finanzjarji hija biss waħda mill-mezzi biex is-settur ikun jista' jirrispondi għal kompetizzjoni li qed tikber fil-livell ta' l-UE u dak globali.

Il-konsolidazzjoni - benefiċċji u tħassib

Skond il-Membri fil-Kumitat, il-konsolidazzjoni fis-swieq finanzjarji m'għandux ikollha l-għan li tilħaq numru partikolari ta' istituzzjonijiet finanzjarji u għandha tkun " proporzjonali mal-kompetizzjoni fis-swieq finanzjarji ".

Huma jinnutaw li waqt l-attivita' tal- mergers aktarx ikollha effett pożittiv fuq il-kompetittivita', " spiss tkun akkumpanjata b'perċezzjoni negattiva ta' biża ta' telf ta' impjiegi ".

Għalhekk iridu li kumpaniji involuti f'dan it-tip ta' attivita' iqisu " r-responsabilta' soċjali tagħhom ".

Ir-rapport jgħid ukoll li l-konsolidazzjoni m'għandiex tkun għan politiku biss, iżda għandha wkoll iġġib " benefiċċji ċari għall-ekonomija billi tistimula t-tkabbir, tħeġġeġ l-innovazzjoni, tiżgura l-kompetizzjoni, ittejjeb l-aċċess għal għoti ta' fondi, tippermetti lill-istituzzjonijiet finanzjarji biex jisfruttaw sinerġiji u effiċjenzi fl-infiq, u tagħti lill-konsumaturi għażla akbar u kwalita' aħjar, filwaqt li tiżgura livell adegwat ta' ħarsien għall-konsumatur ".

Ostakoli għal suq ta' l-UE integrat sew fil-qasam tas-servizzi finanzjarji

Il-Membri huma wkoll ta' l-opinjoni li dawn il-benefiċċji " m'għandhomx ikunu mxekkla minn ostakli mingħajr ġustifikazzjoni ", bħal ostakli ta' taxxi u sistemi differenti ta' sorveljanza.

Prattiċi nazzjonali ta' sorveljanza u standards differenti jistgħu iżidu l-ispejjeż ta' l-operat ta' kumpaniji li joperaw bejn il-fruntieri.

Il-Membri fil-Kumitat laqgħu il-progress li sar s'issa mill-korpi regolatorji nazzjonali - l-hekk imsejħa Kumitati tat-3 Livell - u qegħdin iħeġġuhom jiksbu iktar konverġenza fl-approċċi tagħhom.

Fost l-ostakoli ta' taxxa, il-Kumitat jenfasizza kwistjonijiet relatati ma' VAT wara transazzjonijiet li jsiru fost grupp ta' kumpaniji, kif ukoll in-nuqqas tan-newtralita' u n-nuqqas ta' ċertezza legali fit-trattament tal-VAT fost is-servizzi finanzjarji.

Kwistjoni oħra għandha x'taqsam mal-fatt li ħafna drabi, sistemi tat-taxxa jiffavorixxu l-ħlas ta' dividendi domestiċi milli dawk ta' l-UE.

Sorveljanza meta kumpaniji finanzjarji jingħaqdu

Mill-banda l-oħra, żieda fil-konsolidazzjoni ta' l-industrija tfisser li l-qafas ta' sorveljanza wkoll għandu jiżviluppa u għandu jkun hemm definizzjoni ċara tar-responsabbiltajiet bejn ir-regolaturi tal-post u dawk tal-pajjiż ospitanti.

F'każ ta' kriżi, il-koperazzjoni u l-fiduċja reċiproka bejn l-awtoritajiet ta' sorveljanza huma kruċjali, għalhekk il-MPE qed iħeġġu lill-Kummissjoni u l-awtoritajiet nazzjonali biex flimkien jiżviluppaw proposti għall-immaniġġjar effettiv ta' kriżi.

Il-Kumitat irid ukoll li jitwaqqaf kumitat ta' " nies għorrief " sabiex jistudjaw il-kwistjoni ta' superviżjoni prudenzjali tas-swieq finanzjarji ta' l-UE waqt il-proċess ta' konsolidazzjoni, u jirrapurtaw lura qabel l-aħħar ta' l-2006.

Rapporteur Joseph MUSCAT PSE MT A6-0170/2006 Konsolidazzjoni fis-settur tas-servizzi finanzjarji Proċedura: Inizjattiva Dibattitu: 3.07.06

-//EP//TEXT IM-PRESS 20060620BRI09184 FULL-TEXT DOC XML V0//MT

Affarijiet ekonomiċi u monetarji

Liberalizzazzjoni tal-kompetizzjoni fil-qasam tat-trasport marittimu tal-merkanzija

Il-MPE għandhom jadottaw rapport li jappoġġa il-proposta tal-Kummissjoni biex twaqqaf eżenzjoni għar-regoli normali ta' kompetizzjoni fil-qasam tas-servizzi skedati ta' trasport marittimu tal-merkanzija, skond ċerti kundizzjonijiet.

Għalhekk għandhom jitniedu linji gwida ta' l-UE biex jiġi żgurat li s-settur ikollu ċertezza legali.

Il-Kummissjoni qed tipproponi li tirrevoka l-leġiżlazzjoni ta' l-1986, li tippermetti lill-operaturi skedati tat-trasport marittimu jagħmlu l-hekk imsejħa konferenzi, sabiex jiddeċiedu dwar rati fissi u jimmaniġġjaw il-volum li jġorru l-bastimenti.

Dan huwa minħabba l-fatt li l-industrija m'għadx għandha bżonn ta' dan it-tip ta' protezzjoni u s-s-sistema ma toffrix inċentivi ta' ffrankar ta' spejjeż.

Ir-rapport imħejji minn Corien WORTMANN-KOOL (EPP-ED, NL) fi ħdan il-Kumitat għall-Affarijiet Ekonomiċi u Monetarji, japprova din ir-revoka.

Madankollu l-Membri fil-Kumitat qed jinsistu li qabel is-sistema tinbidel għal kollox, il-Kummissjoni tadotta linji gwida dwar x'tip ta' koperazzjoni jista' jkun hemm bejn l-operaturi marittimi sabiex ikun żgurat li dawk kollha involuti jkollhom ċertezza legali.

Rapporteur Corien WORTMANN-KOOL EPP-ED NL A6-0217/2006 Kabotaġġ u s-servizzi internazzjonali ta' 'tramping' Proċedura: Konsultazzjoni Dibattitu: 3.07.06

€154 miljun kontra t-tniġġis marittimu

Il-MPE għandhom jadottaw rapport li jilqa' l-proposta tal-Kummissjoni għal pakkett finanzjarju ta' €154 biex l-Aġenzija Ewropea għas-Sikurezza Marittima (EMSA) tkun tista' tieħu azzjoni kontra t-tniġġis ikkawżat mill-bastimenti.

Dan għandu japplika għall-perjodu 2007-2013.

Permezz ta' dawn il-fondi, l-EMSA għandha tkun tista' tipprovdi l-Istati Membri b'bastimenti speċjali kontra t-tniġġis sabiex dawn ikunu jistgħu jirkupraw iż-żejt minn fuq il-baħar.

Barra minn hekk, l-EMSA għandha tiżviluppa sistema fejn it-tniġġis jiġi skopert malajr permezz ta' immaġni tas-satellita.

Skond il-Kumitat, għandha tingħata attenzjoni partikolari għal dawk iż-żoni miqjusa bħala l-iktar vulnerabbli.

Ir-reġjuni li għandhom prijorita' huma l-Baħar Baltiku, il-mogħdijiet mill-Punent għall-Kanal Ingliż, il-kosta ta' l-Atlantiku u l-Mediterran, b'mod partikolari ż-żona tul ir-rotta kummerċjali tat-tankers mill-Baħar l-Iswed.

Fil-qasam ta' l-irkupru taż-żejt, għandha tiġi pprovduta għajnuna supplimentari minn bastimenti kummerċjali b'tagħmir apposta u li jkunu firmatarji ta' kuntratt għal dan l-iskop.

Dawn il-bastimenti għandhom ikunu lesti li jintervjenu malli dan ikun meħtieġ minn Stat Membru.

L-EMSA għażlet sistema ta' kiri fit-tul ta' bastimenti kummerċjali li jkunu jistgħu jiġu adattati għal skopijiet ta' reazzjoni għat-tniġġis miż-żejt.

Is-servizz ta' immaġni tas-satellita għandhom jikkomplimentaw l-attivitajiet ta' l-Istati Membri u tal-Kummissjoni kontra r-rimi illegali u t-tixrid ta' żejt aċċidentali.

Ir-rapport jgħid ukoll li d-direttiva għandha tkopri kull tip ta' tniġġis mill-bastimenti, mhux biżż tniġġis miż-żejt.

Għalhekk, tniġġis ikkawżat minn sustanzi perikolużi u noċivi wkoll jaqgħu taħt l-ambitu tad-direttiva.

Ir-rapport kien imħejji minn Luis DE GRANDES PASCUAL (EPP-ED, ES) fi ħdan il-Kumitat għat-Trasport.

Rapporteur Luis DE GRANDES PASCUAL EPP-ED ES A6-0184/2006 Iffinanzjar tal-ġlieda kontra t-tniġġis ikkawżat mill-bastimenti Proċedura: Kodeċiżjoni Dibattitu: 4.07.06

-//EP//TEXT IM-PRESS 20060620BRI09184 FULL-TEXT DOC XML V0//MT

Regoli ġodda dwar il-limitazzjonijiet tal-ħin ta' titjir u l-perjodi ta' mistrieħ

Wara sitt snin ta' diskussjonijiet u negozjati, il-MPE għandhom jadottaw rapport dwar l-armonizzazzjoni ta' rekwiżiti tekniċi fil-qasam ta' l-avjazzjoni ċivili.

Id-dispożizzjonijiet il-ġodda jiffukaw fuq fost oħrajn, il-limitazzjonijiet tal-ħin ta' titjir u ta' servizz, il-perjodi ta' mistrieħ, l-istrumenti u l-apparat, l-apparat ta' komunikazzjoni u navigazzjoni, il-manutenzjoni u t-trasport bl-ajru ta' merkanzija perikoluża.

Ulrich STOCKMANN (PES, DE), li ħejja dan ir-rapport fi ħdan il-Kumitat għat-Trasport, insista dwar " il-ħtieġa urġenti li jinħolqu dispożizzjonijiet tekniċi uniformi Ewropej " sabiex jiġu żgurati " standards għolja u uniformi ta' sikurezza li s'issa ma kienx hemm provvediment għalihom f'xi Stati Membri ."

Limitazzjonijiet tal-ħin ta' titjir u ta' servizz u l-perjodi ta' mistrieħ

Skond il-proposta tal-Kummissjoni, il-perjodu massimu ta' servizz ta' titjira ( Flight Duty Period - FDP) għandu jkun ta' 13-il siegħa iżda dan jista' jittawwal b'siegħa.

Meta FDP jibda matul il-lejl (wara l-għaxra ta' bil-lejl u qabel il-ħamsa ta' filgħodu), dan il-perjodu ma jistax ikun itwal minn 11-il siegħa u tliet kwarti.

Il-perjodu ta' mistrieħ fil-post fejn dak li jkun huwa bbażat għandu jkun ta' l-istess tul daqs il-perjodu ta' servizz preċedenti jew mill-inqas 12-il siegħa.

Il-perjodu ta' mistrieħ 'il bogħod mid-dar għandu jkun ta' mill-inqas 10 siegħat.

Il-Kumitat għat-Trasport irid li fi żmien sentejn mid-data tad-dħul fis-seħħ tar-Regolament, l-Aġenzija Ewropea għas-Sigurta' ta' l-Avjazzjoni tagħmel evalwazzjoni xjentifika u medika ta' dawn id-dispożizzjonijiet dwar il-limitazzjonijiet ta' ħin ta' titjir u ta' servizz u l-ħtiġijiet ta' mistrieħ.

Jekk ikun hemm bżonn, il-Kummissjoni għandha tħejji u tressaq proposti ġodda " mingħajr dewmien ", li jemendaw dawn id-dispożizzjonijiet u li jinkludu r-riżultati ta' din l-evalwazzjoni.

Il-Membri qed jintroduċu wkoll klawżola ta' salvagwardja li tgħid li meta ir-Regolament jidħol fis-seħħ, id-dispożizzjonijiet tiegħu m'għandhom " fl-ebda ċirkustanza " jagħtu raġuni valida għat-tnaqqis tal-livelli tal-ħarsien tas-sikurezza li diġa' jkunu jeżistu fl-Istati Membri.

Għalhekk, ftehim kollettiv tax-xogħol li jipprovdi kundizzjonijiet aħjar fir-rigward ta' perjodi ta' titjir u ta' servizz, jista' jinżamm.

Is-sitwazzjoni partikolari ta' servizzi espress ta' merkanzija li joperaw bil-lejl

L-interuzzjonijiet fir- rosters sikwit ikollhom impatt negattiv fuq il-livell ta' sikurezza ta' mudelli operattivi ta' fornituri ta' servizzi espress ta' merkanzija li joperaw bil-lejl.

Dan huwa l-każ speċjalment meta s-sistema tar- roster tkun ibbażata fuq il-fatt li l-ħaddiema jidraw ix-xift ta' bil-lejl billi n-numru ta' kambjamenti bejn ix-xift tal-ġurnata u x-xift ta' bil-lejl ikunu limitati.

Il-MPE qed jitolbu lill-Kummissjoni tagħmel evalwazzjoni u tipproponi emendi għad-dispożizzjoniiet dwar il-limitazzjonijiet ta' ħin ta' titjir u ta' servizz, sabiex " jitqiesu dawn il-mudelli speċjali ta' operazzjoni ".

Armonizzazzjoni tat-taħriġ ta' l-ekwipaġġ tal-kabina

Il-Kumitat irid ukoll l-armonizzazzjoni tat-taħriġ ta' l-ekwipaġġ tal-kabina sabiex jinħolqu standards Ewropej għolja u uniformi.

Ir-rikonoxximent reċiproku tal-kwalifiki tat-taħriġ, u l-possibilta' ta' liċenzja għall-ekwipaġġ tal-kabina għandu jservi biex jiġi meqjus l-objettiv li jkun hemm suq tax-xogħol Ewropew għall-ekwipaġġ tal-kabina.

Skond il-Membri, il-possibilta' ta' liċenzja għall-ekwipaġġ tal-kabina " għandha tiġi studjata iktar ".

Din il-proċedura leġiżlattiva waslet fit-tieni qari tal-proċedura ta' kodeċiżjoni.

Rapporteur Ulrich STOCKMANN PSE DE A6-0212/2006 L-avjazzjoni ċivili (l-armonizzazzjoni tar-regoli tekniċi u tal-proċeduri amministrattivi) Proċedura: Kodeċiżjoni (II) Dibattitu: 4.07.06

-//EP//TEXT IM-PRESS 20060620BRI09184 FULL-TEXT DOC XML V0//MT

L-impatt ta' l-avvjazzjoni ċivili fuq il-klima

L-UE impenjat ruħha li tieħu azzjoni kontra l-bidla fil-klima.

Peress li l-kontribut ta' l-avjazzjoni għall-bidla fil-klima huwa sostanzjali u qed jiżdied b'rata mgħaġġla, u minħabba l-fatt li l-avjazzjoni internazzjonali m'hi suġġetta għall-ebda impenn internazzjonali fil-qasam tal-bidla fil-klima, il-MPE għandhom jadottaw rapport dwar it-tnaqqis ta' l-impatt ta' l-avjazzjoni fuq il-bidla fil-klima.

Permezz tar-rapport imħejji minn Caroline LUCAS (Greens/EFA, UK), il-Membri fil-Kumitat għall-Ambjent qed jilqgħu l-fatt li l-Kummissjoni għarfet li hemm bżonn ta' pakkett sħiħ ta' miżuri li jinkludi strumenti regolatorji, ekonomiċi, teknoloġiċi u operazzjonali " biex ikunu indirizzati l-impatti kollha ta' l-avjazzjoni fuq il-klima, filwaqt li jiġi applikat kemm il-prinċipju li min iniġġes iħallas, kif ukoll tiġi żgurata l-internalizzazzjoni sħiħa ta' l-ispejjeż ."

Il-Membri fil-Kumitat qed jappoġġjaw l-intenzjoni tal-Kummissjoni li tkompli bl-introduzzjoni tat-taxxi fuq il-pitrolju.

Huma qed iħeġġuha tibda minnufiħ b'din l-azzjoni billi titlob li ssir taxxa fuq it-titjiriet domestiċi u fl-UE.

Madankollu huma qegħdin jinkludu l-possibilta' li jiġu eżentati l-linji kollha ta' l-ajru li joperaw fuq l-istess rotot li joperaw fuqhom linji ta' l-ajru mhux ta' l-UE.

Il-Kumitat qed ifakkar li l-eżenzjonijiet mit-taxxa fuq trasport ta' l-ajru u żbilanċi oħra qed iwasslu għal " kompetizzjoni inġusta ħafna " bejn l-avjazzjoni u setturi oħra tat-trasport, speċjalment dar ferrovjarju, għaliex dan m'għandux biss taxxi iżda jaqa' wkoll taħt l-Iskema għall-Iskambju ta' Kwoti ta' Emissjonijiet ta' Gassijiet Serra ta' l-UE ( EU Emissions Trading Scheme -ETS), li tkompli żżid l-ispejjeż.

Il-Kumitat jagħraf li l-iskambju ta' kwoti ta' emissjonijiet għandu l-potenzjal li jkollu rwol f'pakkett komprensiv ta' miżuri li jindirizzaw l-impatt ta' l-avjazzjoni fuq il-klima, u qed jaqbel mal-Kummissjoni li l-inkorporar ta' l-avjazzjoni fl-ETS hi " l-aktar approċċ xieraq ".

Fl-istess ħin, qed jipproponi l-introduzzjoni ta' skema separata dedikata għall-emissjonijiet ta' l-avjazzjoni, għaliex peress li l-avvjazzjoni m'għandhiex impenji internazzjonali li jorbtu l-livelli ta' emissjoni, dan is-settur mhux ħa jkollu drittijiet ta' bejgħ fi ħdan l-ETS.

Madankollu, jekk eventwalment l-avjazzjoni tkun inkorporata fl-ETS, il-Membri jridu li jkun hemm ta' l-anqas fażi bi prova ta' skema separata għall-perjodu bejn l-2008 u l-2012.

Huma qegħdin ukoll jipproponu li f'każ ta' inkorporazzjoni fl-ETS, iridu jiġu applikati kundizzjonijiet speċjali biex ikun żgurat li dan ma jkunx ta' tfixkil għall-kompetizzjoni f'setturi anqas protetti.

Għalhekk għandu jkun hemm limitu fuq in-numru ta' drittijiet ta' emissjoni li s-settur ta' l-avvazzjoni jitħalla jixtri mis-suq.

Il-MPE jixtiequ li parti mit-tnaqqis ta' emissjonijiet meħtieġa ssir mingħajr negozjati qabel ma jitħalla jixtri l-permessi.

Il-Kumitat jixtieq ukoll li l-Kummissjoni tressaq strumenti ta' politika oħra u tħeġġeġ riċerka dwar l-impatti ta' l-avjazzjoni fuq il-klima mhux kkawżati mis-CO2.

Il-Membri huma ta' l-opinjoni li meta jkunu jeżistu inċertezzi dwar kwalunkwe minn dawn l-impatti, il-politika għandha tkun ibbażata fuq il-prinċipju ta' prekawzjoni.

Għandha tingħata wkoll attenzjoni speċjali lit-tniġġis ta' l-arja u l-istorbju waqt it-tlugħ u l-inżul ta' l-inġenji ta' l-ajru.

Rapporteur Caroline LUCAS Verts/ALE GB A6-0201/2006 Tnaqqis ta' l-impatt ta' l-avjazzjoni fuq il-bidla fil-klima Proċedura: Inizjattiva Dibattitu: 4.07.06

-//EP//TEXT IM-PRESS 20060620BRI09184 FULL-TEXT DOC XML V0//MT

Ftehim dwar it-trasparenza fl-Ewropa fil-kwistjonijiet ambjentali

L-Unjoni Ewropea qiegħda fil-proċess li ttejjeb il-parteċipazzjoni tal-pubbliku fil-politika ambjentali tagħha billi tapplika l-Konvenzjoni ta' Aarhus fl-operazzjoni interna tal-Komunita'.

Il-Parlament Ewropew għandu jadotta ftehim ta' konċiljazzjoni li permezz tiegħu, iċ-ċittadini Ewropej ser jibda jkollhom rwol iktar attiv fit-teħid ta' deċiżjonijiet fil-qasam ta' l-ambjent.

Il-Konvenzjoni ta' Aarhus kienet konkluża fl-1998 mill-Kumissjoni Ekonomika tal-Ġnus Magħquda għall-Ewropa u tieħu ħsieb kwistjonijiet bħall-aċċess għall-informazzjoni, il-parteċipazzjoni pubblika fit-teħid ta' deċiżjonijiet u l-aċċess għall-ġustizzja fil-qasam ta' l-ambjent.

Il-ftehim ta' konċiljazzjoni għandu jwassal għal regolament ġdid ta' l-UE li permezz tiegħu dawn ir-regoli jibdew japplikaw għall-istituzzjonijiet u l-korpi ta' l-Unjoni Ewropea.

Skond Alejo VIDAL-QUADRAS ROCA (EPP-ED, ES), kap tad-delegazzjoni tal-Parlament matul in-negozjati ta' konċiljazzjoni mal-Kunsill, organizzazzjonijiet pubbliċi u ambjentali ser ikollhom opportunita' kbira li jiksbu informazzjoni u jipparteċipaw totalment fl-affarijiet Ewropej.

Eija RIITTA KORHOLA (EPP-ED, FI), li ħejjiet ir-rapporti tal-Parlament ta' din il-proċedura, fakkret li l-għan tal-Parlament kien li jwassal għal regolament li jappoġġja d-drittijiet taċ-ċittadini u jagħmilha iktar faċli li dawn jiksbu informazzjoni iktar malajr u bla ħlas.

Din tinkludi informazzjoni minn sottokuntratturi, dejta mhux disponibbli f'format elettroniku, kif ukoll informazzjoni dwar il-passi differenti fi proċeduri legali f'każ ta' ksur tal-liġi tal-Komunita', għalkemm jeżistu xi eċċezzjonijiet.

Permezz ta' dan ir-regolament, għandhom jiżdiedu l-opportunitajiet għall-parteċipazzjoni pubblika.

Persuni u organizzazzjonijiet b'interess fil-proġetti ambjentali ta' l-UE ser ikunu jistgħu jibgħatu l-kummenti tagħhom u l-Istituzzjonijiet u korpi oħra tal-Komunita' ser ikollhom jagħtu tassew każ ta' dan il-proċess ta' parteċipazzjoni pubblika.

Organizzazzjonijiet indipendenti li jkunu wrew li l-objettiv primarju tagħhom huwa li jippromwovu l-protezzjoni ta' l-ambjent jistgħu jressqu talba għal reviżjoni interna ta' xi deċiżjoni amministrattiva li tkun ittieħdet u biex jitressaq każ quddiem il-qorti.

L-Istituzzjonijiet ser ikollhom jadattaw ir-regoli interni tagħhom sabiex ikunu jikkonformaw mar-regolament il-ġdid sa nofs l-2007, jiġifieri disa' xhur wara l-pubblikazzjoni tiegħu fil-ġurnal uffiċjali.

Rapporteur Eija-Riitta KORHOLA EPP-ED FI A6-0230/2006 Rapport dwar il-test konġunt approvat mill-Kumitat ta' Konċiljazzjoni dwar l-applikazzjoni għall-istituzzjonijiet u l-korpi tal-KE tad-dispożizzjonijiet tal-konvenzjoni ta' Århus C6-0156/2006 Test konġunt approvat mill-Kumitat ta' Konċiljazzjoni Proċedura: Konċiljazzjoni Dibattitu: 4.07.06

Ftehim dwar il-ġbir tal-batteriji għall-protezzjoni tan-natura

Bħalissa huma biss sitt Stati Membri li għandhom skemi għall-ġbir u r-riċiklaġġ ta' batteriji u akkumulaturi.

Matul is-seduta plenarja li jmiss, il-MPE għandhom jadottaw ftehim ta' konċiljazzjoni sabiex tidħol fis-seħħ direttiva biex jiġi żgurat li dawn l-iskemi jibdew japplikaw madwar l-Unjoni Ewropea kollha sas-sena 2008.

L-għan huwa li tiġi protetta n-natura mis-sustanzi tossiċi li jinstabu fil-batteriji.

Għalhekk il-batteriji wżati ser ikollhom jibdew jinġabru u jiġu riċiklati.

Il-ftehim li għandu jiġi adottat intlaħaq fil-bidu ta' Mejju bejn rappreżentanti tal-Parlament u tal-Kunsill fi ħdan il-Kumitat għall-Konċiljazzjoni.

Rati ta' ġbir u riċiklaġġ

Fis-sena 2002, ir-rati ta' ġbir ta' batteriji wżati fil-pajjiżi li diġa' għandhom dan it-tip ta' skemi kienu hekk: il-Belġju 59%, l-Iżvezja 55%, l-Awstrija 44%, il-Ġermanja 39%, l-Olanda 32% u Franza 16%.

Permezz ta' din id-direttiva l-ġdida, ir-rati minimi ta' ġbir fl-Istati Membri kollha għandhom jilħqu l-25% sas-sena 2012 u l-45% sas-sena 2016.

Għandu jsir riċiklaġġ ta' 65% fil-piż medju ta' batteriji u akkumulaturi taċ-ċomb u l-aċidu, 75% fil-piż medju ta' dawk tan-nikel u l-kadmju, u 50% ta' tipi oħra.

Għażla infurmata

Barra minn hekk, mill-2009 it-tikketti ta' fuq il-batteriji ser ikollhom jibdew juru l-kapaċita' tagħhom sabiex il-konsumatur ikun jista' jagħmel għażla infurmata dwar x'inhu juża.

Skond Johannes BLOKLAND (IND/DEM, NL), li kien ħejja r-rapporti tal-Parlament f'din il-proċedura leġiżlattiva, dan huwa pass importanti.

Huwa fakkar li din il-proviżjoni ma kinetx tinstab fil-proposta oriġinali tal-Kummissjoni, u l-Parlament kien ta' l-opinjoni li l-konsumatur għandu jkollu l-possibilta' li jagħżel li juża' batteriji iktar effiċjenti u li jdumu jservu iktar, speċjalment minħabba l-fatt li batteriji irħas li jdumu jservu inqas mhumiex l-aħjar għażla għall-ambjent.

Projbizzjonijiet

Id-direttiva ser tkun tipprojbixxi l-bejgħ ta' batteriji u akkumulaturi li, kkomparat mal-piż tagħhom, huma magħmula minn iktar minn 0.0005% ta' merkurju u 0.002% ta' kadmju, ħlief meta dawn ikunu wżati f'sistemi ta' emerġenza u ta' allarm, f'tagħmir mediku jew f'għodda mingħajr fil mħaddma bl-enerġija.

L-iskemi ta' ġbir

Sas-sena 2008, l-Istati Membri għandhom jiżguraw illi jkunu jeżistu skemi ta' ġbir xierqa għal skart ta' batteriji u ta' akkumulaturi portabbli.

Il-postijiet tal-ġbir għandhom ikunu jinstabu fil-viċinanza tal-konsumaturi.

Il-Parlament insista wkoll li d-distributuri ta' batteriji u akkumulaturi portabbli jkollhom jieħduhom lura mingħajr ħlas, irrispettivament minn fejn dawn ikunu nxtraw.

Barra minn hekk dawn għandhom jinfurmaw lill-konsumaturi li jeżisti dan is-servizz.

Il-produtturi ser ikollhom jiffinanzjaw kwalunkwe spejjeż li jinqalgħu minn kampanji pubbliċi għall-informazzjoni dwar il-ġbir, it-trattament, u r-riċiklaġġ ta' l-iskart kollu tal-batteriji u l-akkumulaturi portabbli.

Il-produtturi u l-manifatturi

Il-produtturi kollha ser ikollhom ikunu reġistrati, u l-Parlament insista li għandu jkun hemm proċeduri ta' reġistrazzjoni simili fl-Istati Membri kollha ħalli b'hekk ikun żgurat li l-produtturi ma jkunux jistgħu jevitaw ir-responsabbiltajiet tagħhom.

L-Istati Membri għandhom ukoll jiżguraw li l-manifatturi jipproġettaw l-apparat b'tali mod li l-iskart ta' batteriji u akkumulaturi jkun jista' jitneħħa faċilment.

Riċerka

Fuq talba tal-Parlament, il-proviżjonijiet tad-direttiva għandhom ukoll jinkoraġġixxu riċerka dwar tekonoloġiji aħjar għar-riċklaġġ u sabiex jiġu manifatturati batteriji li jkollhom sustanzi li jniġġsu inqas.

Id-direttiva għandha tidħol fis-seħħ sentejn wara li tiġi ppublikata fil-Ġurnal Uffiċjali u l-Istati Membri ser ikollhom sentejn żmin biex jitrasferixxu l-proviżjonijiet tad-direttiva fil-liġi nazzjonali tagħhom.

Il-pubblikazzjoni mistennija ssir din is-sena stess.

Rapporteur Johannes BLOKLAND IND/DEM NL C6-0154/2006 Test konġunt approvat mill-Kumitat ta' Konċiljazzjoni A6-0231/2006 Rapport dwar il-test konġunt approvat mill-Kumitat ta' Konċiljazzjoni Proċedura: Konċiljazzjoni Dibattitu: 4.07.06

-//EP//TEXT IM-PRESS 20060620BRI09184 FULL-TEXT DOC XML V0//MT


Kif jivvutaw l-MPE ?

Regolamenti ta' Pro¿edura tal-Parlament

Skond is-swaba: L-MPE jivvutaw favur jew kontra Mijiet ta' idejn jitilgħu, u mbagħad jerġgħu jinżlu.

Is-swaba' jagħfsu u mbagħad jitilqu l-buttuni.

Xi swaba' l-kbar ta' l-idejn iduru 'l fuq waqt li oħrajn iduru l-isfel.

Hekk jivvutaw l-MPE – din hija tassew lingwa bis-sinjali.

U hawnhekk ser naraw xi jfisser dan kollu.

Jekk nemmnu l-istatistiċi, fil-leġislatura li għaddiet (2004-2009), il-MPE ivvutaw aktar minn 25,467 darba.

Il-votazzjoni fi ħdan il-Parlament Ewropew issir l-aktar permezz ta' turija ta' l-idejn.

Il-president tas-sessjoni jagħti daqqa t'għajn lejn l-idejn mgħollija u jiġġudika liema naħa għandha l-maġġoranza, mingħajr ma jgħodd in-numru eżatt ta' voti favur u kontra.

Meta tkun meħtieġa maġġoranza sempliċi (maġġoranza tal-membri preżenti) din tkun ġeneralment veloċi u sempliċi.

Iżda xi kultant il-vot ikun viċin ħafna u d-deċiżjoni tal-president tista' tiġi kkontestata mill-MPE li jgħollu idejhom u jgħajtu " check, check !" ("iċċekkja, iċċekkja!").

Jekk il-President jiddeċiedi li l-vot dubjuż, hu jista' jiddeċiedi li jżomm il-vot mill-ġdid permezz tas-sistema elettronika u fil-każ li din ma tkunx qed taħdem, il-vot jista' jintwera billi l-Membri jpoġġu u joqogħdu bil-wieqfa.

F'dan il-każ, l-MPE ma jgħollux idejhom, iżda minnflok jagħfsu buttuna (favur, kontra, jew jastjenu) fil-kaxxa speċjali fuq l-iskrivanija tagħhom.

Kull MPE jrid jidentifika ruħu billi jdaħħal kard elettronika fil-kaxxa.

Min ivvota favur u min ivvota kontra?

Meta jittieħed vot elettroniku, iċ-ċifri eżatti tal-votazzjoni jintwerew fuq skrins fil-kamra.

Din is-sistema hija utli għal voti li huma kontestati u għal votazzjoni ta' maġġoranza assoluta (nofs in-numru totali ta' voti u wieħed).

Hija indispensabbli għal votazzjoni b'maġġoranza kkwalifikata (maġġoranza speċifika, per eżempju, żewġ terzi tal-voti).

It-tip ta' maġġoranza jiddependi fuq it-tip ta' deċiżjoni u s-suġġett tal-vot.

Anki bil-votazzjoni elettronika, l-anonimità tinżamm u m'huwiex possibbli li wieħed ikun jaf kif ivvota kull MPE.

Il-vot ta' kull MPE jiġi rreġistrat biss fil-minuti meta ssir votazzjoni ' roll-call'.

Dan it-terminu jmur lura għaż-żmien meta l-president kien isejjaħ lil kull deputat b'ismu biex jagħti l-vot tiegħu.

Il-president kien jgħid "Mr Smith" u Mr Smith kien iqum u jgħid " yeah" (iva) jew " nay" (le).

Il-"roll" jintuża billi l-Membri jissejħu skond l-ordni alfabetika, li tibda billi isem membru wieħed jittella' bil-polza u jistpiċċa meta l-President jissejjaħ għaliex hu jivvota l-aħħar.Tista' timmaġina kemm tieħu ħin din is-sistema ta' votazzjoni b'736 MPE.

Il-votazzjoni elettronika tippermettilna li nevitaw sessjonijiet li ma jintemmu qatt.

L-MPE jistgħu jivvutaw ukoll permezz ta' vot sigriet, billi jpoġġu l-karta tal-vot tagħhom f'kaxxa tal-voti.

Fil-prinċipju, dan it-tip ta' vot huwa ristrett għan-nominazzjonijiet.

Iżda l-votazzjonijiet kollha jistgħu jsiru b'mod sigriet jekk dan jintalab minn wieħed minn kull ħames MPE.

L-għadd tal-voti jsir minn żewġ sa sitt tellers magħżula bix-xorti minn fost l-MPE.

L-MPE kif ilaħħqu ma dan kollu?

Sa minn Lulju ta' l-2004, aktar minn 52,557 dokument tressqu quddiem l-MPE.

M'huwiex possibbli li wieħed ikun espert f'kollox, u huwa għalhekk illi l-gruppi politiċi fi ħdan il-Parlament (l-MPE jinġabru fi gruppi skond l-affiljazzjoni politika tagħhom u mhux skond in-nazzjonalità) għandhom koordinaturi għal oqsma speċifiċi (suq intern, industrija, agrikoltura, eċċ.).

Huma jinnominaw ukoll "relaturi" li jabbozzaw rapporti dwar kull dossier importanti.

Il-koordinaturi u r-relaturi jużaw l-għarfien tagħhom tas-suġġetti biex iħejju lista ta' votazzjoni għall-membri tal-partit tagħhom, fejn huma jindikaw b'liema mod għandhom jivvutaw skond il-politika tal-partit.

Matul is-seduta plenarja, wieħed jista' jarahom idawwru subajhom il-kbir 'il fuq jew l'isfel għad-diversi biċċiet ta' leġiżlazzjoni li dwarhom ikun qed jittieħed vot.

Iżda, fl-aħħar mill-aħħar, huwa f'idejn kull membru biex jiddeċiedi jekk għandux isegwi s-suġġeriment tal-grupp.

20060628STO09319 Regoli Parlamentari EuroparlTV: filmat fuq kif jivvotaw il-Membri Statistiċi Statistiċi fuq in-numru tal-voti Sessjoni diretta (02:08)


Seduta plenarja ta' Lulju: Il-Presidenza Finlandiża, l-inkjesta tas-CIA, €308 biljun għal fondi strutturali

Istituzzjonijiet

Seduta plenarja tas-Sajf fi Strasburgu

Il-Presidenza Finlandiża ta' l-UE ser tibda' b'dibattitu bejn il-MPE u l-Prim Ministru Matti Vanhanen, li ser jispjega x'inhuma l-objettivi tal-Presidenza għas-sitt xhur li ġejjin.

Ser isir ukoll dibattitu dwar rapport intermedjarju dwar l-attivitajiet illegali li skond allegazzjonijiet, s-CIA għamlet fl-Ewropa.

Il-Membri ser jivvutaw rapport li japprova allokazzjoni ta' €308 biljun lill-pakkett ta' fondi strutturali fis-seba' snin li ġejjin u li għandhom ikunu disponibbli mill-bidu ta' l-2007.

Il-Punti Ewlenin

Nhar it-Tnejn filgħaxija, ser jiġi diskuss ir-rapport imħejji minn Joseph MUSCAT (PES, MT) dwar l-implikazzjonijiet ta' mergers fis-settur bankarju u dak tas-servizzi finanzjarji għal konsumaturi, kumpaniji, impjegati u regolaturi.

Il-konsolidazzjoni tas-swieq finanzjarji hija biss waħda mill-mezzi biex is-settur ikun jista' jirrispondi għal kompetizzjoni li qed tikber fil-livell ta' l-UE u dak globali.

Filgħaxija, il-Membri ser jiddiskutu numru ta' rapporti li għandhom x'jaqsmu ma' kwistjonijiet ambjentali, fosthom ir-rapport l-impatt ta' l-avvjazzjoni ċivili fuq il-klima, u dak dwar il-ftehim ta' konċiljazzjoni fuq il-ġbir u r-riċiklaġġ tal-batteriji wżati.

Nhar it-Tlieta, is-seduta tibda b'dikjarazzjoni minn naħa tal-President tal-Parlament Ewropew u l-kapijiet tal-Gruppi Politiċi f'okkażjoni tas-70 anniversarju tal-kolp ta' stat li sar mill-Ġeneral Franco fi Spanja.

Wara ser isir dibattitu konġunt dwar ħames rapporti fuq il-fondi strutturali.

Wara l-adozzjoni ta' dawn ir-rapporti, €308 biljun għandhom ikunu disponibbli mill-1 ta' Jannar 2007.

Wara nofsinhar ser issir dikjarazzjoni mill-Kummissjoni dwar il-konsegwenzi ekonomiċi u soċjali tar-ristrutturazzjoni ta' l-intrapriżi fl-Ewropa.

Filgħaxija, il-Membri ser jiddiskutu numru ta' rapporti mħejja fi ħdan il-Kumitati għall-industrija u t-trasport.

Fosthom hemm ir-rapport dwar il-politika industrijali, l-investiment fir-riċerka u l-innovazzjoni, it-trasport marittimu ta' l-iskart radjoattiv, u regoli ġodda dwar il-limitazzjonijiet tal-ħin ta' titjir u l-perjodi ta' mistrieħ fil-qasam ta' l-avjazzjoni ċivili.

Nhar l-Erbgħa filgħodu, il-Prim Ministru Finlandiż Matti VANHANEN ser jippreżenta l-prijoritajiet tal-Presidenza Finlandiża sa l-aħħar tas-sena, li jinkludu il-futur ta' l-Ewropa, il-kompetittivita' ta' l-UE, ir-relazzjonijiet esterni, reviżjoni tal-Programm ta' Hague, u teħid ta' deċiżjonijiet iktar effettiv.

Wara, il-Kunsill u l-Kummissjoni ser jagħmlu dikjarazzjoni dwar is-sitwazzjoni fil-Palestina.

Wara nofsinhar ser isir dibattitu dwar ir-rapport interim tal-Kumitat Temporanju għall-użu allegat ta' pajjiżi Ewropej mis-CIA għat-trasportazzjoni u ż-żamma illegali ta' priġunieri.

Ser issir ukoll dikjarazzjoni mill-Kunsill u l-Kummissjoni dwar is-sorveljanza tat-trasferimenti ta' dejta bankarja minn naħa tas-servizzi sigrieti Amerikani.

Filgħaxija ser isiru mistoqsijiet orali dwar il-politika ta' l-UE fir-rigward ta' l-immigrazzjoni.

Matul l-istess dibattitu ser jiġu diskussi żewġ rapporti dwar strateġija ġdida għall-integrazzjoni ta' l-immigranti fl-Istati Membri ta' l-Unjoni u dwar proċedura għal informazzjoni reċiproka dwar il-miżuri ta' l-Istati Membri fil-qasam ta' l-ażil u l-immigrazzjoni.

Filgħaxija, il-Kummissjoni għandha tagħmel ukoll dikjarazzjoni dwar l-AIDS.

Il-Ħamis filgħodu ser jiġu diskussi rapporti mħejja fi ħdan il-Kumitat għall-Iżvilupp, dwar il-kummerċ ġust u l-migrazzjoni.

Ir-rapport imħejji minn Stephen HUGHES (PES, UK) dwar il-protezzjoni tal-ħaddiema minn korrimenti li jirriżultaw mil-labar tas-siringi, li kien ġie pospost minn seduta plenarja ta' qabel għandu jkun adottat matul din is-seduta.

20060630STO09425 L-aħħar verżjoni ta' l-Aġenda tas-seduta plenarja

/omk/sipade3?PROG=AGENDA&L=MT&REF=2006-07&QUERY=ALL-SIT&NAV=S


Nerġgħu lura fit-triq – avventura perikoluża

Il-miżuri l-ġodda maħsuba biex inaqqsu l-inċidenti Hemm ħafna raġunijiet għaliex wieħed imur vaganza bil-karrozza – distanzi qosra, biża' mill-ajru jew sens ta' indipendenza.

B'xorti ħażina, l-istaġun tal-vakanzi jġib serje ta' inċidenti u vittmi.

Fl-2008, 39,000 mietu f'inċidenti tas-sewqan li għadhom l-aktar kawża frekwenti ta' mwiet tat-tfal, adoloxxenti u żgħażagħ.

Għadd ta' regoli Ewropej għandhom l-għan li jnaqqsu din iċ-ċifra fis-snin li ġejjin.

It-Tielet Programm ta' Azzjoni Ewropew għas-Sikurezza tat-Toroq, li ġie adottat fl-2003 mill-Kummissjoni, għandhu l-għan li jnaqqas in-numru ta' inċidenti b'50% bejn 2001 u 2010.

L-istituzzjonijiet ta' l-UE qed jaħdmu bla waqfien biex jilħqu din il-mira.

Wara deċiżjoni mill-Parlament Ewropew u l-Kunsill ta' l-UE, minn dan is-sajf l-użu ta' ċinturini ta' sigurtà huwa obbligatorju għall-passiġġieri kollha f'karrozza u t-tfal għandhom ikunu marbuta b'sistema adattata għaż-żamma tat-tfal.

In-numru ta' inċidenti fatali fl-UE 27 niżel b'28% meta kkumparat maċ-ċifra tal-2001.

Il-pajjiżi fejn l-affarijiet tjiebu huma Franza, bi tnaqqis ta' 48%, il-Portugall b'47% inqas u Spanja b'44% inqas.

Xorta baqa' ħafna xi jsir miħabba liċ-ċifra ta' mwiet hija ta' 39,000 fl-2008 meta t-targit għal 2010 tal-UE huwa ta' 27,000.

Il-progress ġie msejjaħ "diżappuntanti" mill-Parlament.

Il-Parlament allura x'għamel iktar biex itejjeb is-sigurtà fit-triq?

Vjaġġar aktar faċli u sigurtà permezz tal-liċenzja tas-Sewqan Ewropea

Il-pjan għal liċenzja tas-sewqan Ewropea waħdanija għandu jikkontribwixxi biex l-ivjaġġar isir eħfef u biex it-toroq isiru inqas perikolużi.

Waqt li dan il-pjan għandu jarmonizza l-istandards u jagħmilhom aktar stretti, u jaqsam il-kategoriji tas-sewqan b'mod aktar ċar, għandu jwaqqaf ukoll "it-turiżmu tal-liċenzji tas-sewqan" għal sewwieqa li jkunu pprojbiti milli jsuqu f'xi pajjiż ta' l-UE.

Il-leġiżlazzjoni ġiet approvata mill-Parlament Ewropew fl-2006.

Standards ta' sigurtà iktar għolja għall-infrastruttura tat-triq

Is-sena l-oħra l-Parlament adotta direttiva li tippromwovi standards madwar l-UE rigward l-immaniġġjar tal-infrastruttura tat-triq.

Illum l-istandards ta' manteniment tat-toroq ivarja immens bejn l-Istati Membri.

Skond id-direttiva l-ġdida l-Istati Membri għandhom jassiguraw li jkun hemm indikazzjonijiet ċari sabiex is-sewwieqa jiġu avżati minn qabel dwar xogħolijiet fit-triq.

Dan japplika ukoll għal żoni ta' pparkeġġja, barrieri ta' protezzjonijiet u analiżi ta' sigurtà tat-toroq.

Iktar protezzjoni għaċ-ċiklisti u għan-nies fit-toroq

Il-Parlament iddeċieda ukoll li jappoġġa pjanijiet biex jitnaqqsu n-numru ta' inċidenti fit-triq billi jiddaħħlu standards iktar iebsin fuq is-sigurtà tal-karozzi, billi tiddaħħal b'mod obbligatorju is-sistema ta' għajnuna għall-brejks.

Kull sena madwar 8,000 persuna fit-triq u ċiklisti jitilfu ħajjithom.

Il-liġi tibra tapplika minn Novembru 2009.

Sabiex tiżdied is-sigurtà l-Parlament appoġġa miżura biex jiddaħħlu l-karozzi intelliġenti.

Leġislazzjoni fujq l-offiżi fit-toroq kommessi barra u Sistemi intelliġenti tat-Trasport

Is-sena l-oħra l-Parlament approva leġislazzjoni biex tassigura li sewwieqa jiġu identifikati għal offiżi kommessi f'postijiet oħra fl-UE.

Sistema "intelliġenti" għall-kontroll tat-Trasport fl-UE appoġġata mill-UE timmira li tirrendi t-trasport iktar sigur u li jkun hemm inqas traffiku.

Dan jinkludi dħil ta' sistemi ta' ħlas u ta' superviżjoni kif ukoll sistema awtomatika magħrufa bħala "e-call" li talerta lis-sistema ta' emerġenza jekk is-sewwieq ikun inkonxju wara l-inċident.

Karta dwar is-Sikurezza tat-Toroq: jeħtieġ li tinqasam ir-responsabbiltà

Nistgħu niksbu riżultati sodisfaċenti biss jekk il-partijiet kollha tas-soċjetà jaħdmu id f'id.

Il-Karta dwar is-Sikurezza tat-Toroq tal-Kummissjoni Ewropea ssejjaħ lis-soċjetà ċivili biex tiffirma sabiex tgħin ħalli tittejjeb is-sigurtà fuq it-toroq għal ta' mill-inqas 3 snin.

Impenn jista' jfisser li jiġu organizzati kampanji dwar is-sigurtà fuq it-toroq, il-provvediment ta' korsijiet tas-sewqan għall-impjegati jew impenn li tittejjeb l-infrastruttura.

Aktar minn 300 organizzazzjoni diġà inkitbu.

20060629STO09354 Programm ta' Azzjoni Ewropew għas-Sikurezza tat-Toroq Karta dwar is-sikurezza tat-toroq Il-liċenza waħdanija Ewropea


Istituzzjonijiet

Il-logo tal-Presidenza Finlandiza (2006)

Fl-1 ta' Lulju, il-Finlandja se tassumi l-Presidenza ta' l-UE, li tgħaddi minn pajjiż għal ieħor kull sitt xhur, mingħand l-Awstrija.

Din se tkun it-tieni darba li l-Finlandja se jkollha l-presidenza fl-11 snin li ilha msieħba fl-UE.

Staqsejna lil MPE Finlandiżi fuq il-miri u l-għanijiet tal-Presidenza tal-Finlandja, kif ukoll fuq l-istenniji tagħhom għax-xhur li ġejjin.

Il-MPE Finlandiżi għamlu xi paraguni bejn il-Presidenzi ta' l-1999 u ta' l-2006.

Skond Alexander Stubb (PPE), il-Finlandja sejra tieħu l-presidenza f'sitwazzjoni totalment differenti minn dik ta' l-1999, u l-bidla mhux bilfors li hija waħda għall-aħjar.

"Fl-1999, il-klima tad-dibattitu ta' l-UE kienet waħda tajba.

Bħalissa hawn ċertu tendenza kontra l-UE f'ħafna mill-Istati Membri, inkluż fil-Finlandja."

Henrik Lax (ALDE) qabel li "M'huwiex faċli li jinstabu affarijiet komuni bejn Narva, Londra u l-Gżejjer Kanarji.

Din hija r-raġuni l-għala din il-Presidenza se tkun aktar diffiċli minn dik ta' qabilha.

Il-Presidenza Finlandiża se tasal fi żmien meta hemm bżonn ta' tmexxija ġdida fl-Ewropa."

Iżda s-Soċjalista Riitta Myller taħseb li l-Presidenza Finlandiża se jirnexxiela f'dan.

"Il-Finlandiżi huma mistennija u huma fdati li jmexxu l-proposti.

Is-suppożizzjoni ġenerali hija li aħna ma nitkellmux ħafna, iżda nagħmlu dak li nwegħdu."

Mhux kulħadd huwa daqstant pożittiv.

Esko Seppänen (GUE) jaħseb li l-gvern se jkompli għaddej bil-linja federalista tiegħu minkejja l-opinjoni pubblika.

"22% biss taċ-ċittadini jappoġġjaw id-deċiżjoni tal-gvern li jirratifika fil-parlament il-Kostituzzjoni ta' l-UE li kienet rifjutata."

Il-Parlament Ewropew se jkollu rwol ikbar din id-darba.

"Fl-1999, kien għadu kif daħal fis-seħħ it-Trattat ta' Amsterdam.

Kien f'idejn il-Finlandja li tmexxi l-estensjoni tal-proċedura ta' ko-deċiżjoni, inkluż ir-rwol imsaħħaħ tal-PE," qal Stubb.

Illum, il-Parlament huwa ferm aktar b'saħħtu, u dan huwa rifless fit-tħejjijiet mill-Finlandja."

Fir-rigward ta' x'azzjoni konkreta hija mistennija, Satu Hassi (Ħodor/ALE) jittama li l-Finlandja tkompli żżid it-trasparenza u tagħmel pubbliku dak kollu li tista'.

"Il-Finlandja għandha tieħu azzjoni kemm fuq il-protezzjoni tal-Baħar Baltiku mill-emissjonijiet agrikoli kif ukoll fuq il-protezzjoni tal-klima, minħabba li l-ftehim ta' Kjoto se jasal fi tmiemu fl-2012."

Is-Sinjura Myller żiedet, "L-enerġija żġur li se tkun fuq l-aġenda.

Irridu nsaħħu l-perspettiva fit-tul flimkien u nżidu l-effikaċja ta' l-enerġija u r-riċerka u l-użu ta' oġġetti rinnovabbli."

Madankollu, hija tistenna li l-fokus ikun fuq il-kooperazzjoni fuq l-enerġija mar-Russja.

"REACH żgur li se jkun l-aktar biċċa leġiżlazzjoni waħdanija importanti," qalet.

Barra mill-futur ta' l-Ewropa, il-Finlandja qalet li l-prijoritajiet tagħha jinkludu l-kompetittività, ir-relazzjonijiet esterni, it-tisħiħ tal-qasam tal-libertà, is-sigurtà u l-ġustizzja u t-trasparenza u l-effiċjenza fit-teħid tad-deċiżjonijiet.

Il-Prim Ministru Matti Vanhanen, se jippreżenta l-programm tal-Presidenza lill-Parlament Ewropew fil-5 ta' Lulju matul seduta plenarja fi Strasburgu.

20060629STO09344 Sit tal-Presidenza Finlandiza Pijoritajiet u aġenda proviżorja tal-Presidenza Finlandiza L-indirizz tal-Priministru Matti Vanhanen lill-Parlament Finlandiz fil-21 ta' Ġunju 2006 Il-MPE Finlandiżi jintroduċu l-presidenza Finlandiża ta' l-UE


L-Għoti tal-Premju Sakharov tal-Parlament qed joqrob

Istituzzjonijiet

Jeżisti min jurina t-triq

L-għoti annwali tal-Premju Sakharov qiegħed joqrob.

Ir-rebbieħa ser jirċievu l-Premju nhar l-Erbgħa matul is-seduta plenarja ta' Diċembru tal-PE fi Strasburgu.

Iċ-ċerimonja kollha, li ser tixxandar live permezz tal-webstreaming, tirrappreżenta l-kulminu ta' l-isforzi annwali tal-PE fir-rikonoxximent ta' dak kollu li jkun inkiseb fil-qasam tad-drittijiet tal-bniedem, il-protezzjoni tal-minoranzi, il-ħarsien tal-kooperazzjoni internazzjonali u l-iżvilupp tad-demokrazija u ta' l-istat tad-dritt.

Iċ-ċerimonja ta' l-għoti tal-premju fl-emiċiklu tal-Parlament ser tibda preċiżament f'nofsinhar meta Josep Borrell, il-President tal-Parlament Ewropew, ser jagħti personalment id-diploma lir-rebbieħa.

Huma ser ikunu disponibbli flimkien mal-President Borrell biex iwieġbu mistoqsijiet minn rappreżenanti ta' l-istampa matul il-konferenza stampa li ser issir wara l-għoti tal-premji.

Aktar kmieni f'Novembru, il-Konferenza tal-Presidenti (jiġifieri l-mexxejja tal-gruppi politiċi tal-Parlament) iddeċidiet li t-tliet finalisti kollha kien jistħoqqilhom il-premju.

Il-Kubani " Nisa libsin l-Abjad " jorganizzaw dimostrazzjonijiet kull nhar ta' Ħadd kontra d-detenzjoni ta' l-irġiel u tat-tfal subien tagħhom li kienu arrestati minħabba raġunijiet politiċi.

Laura Pollán, waħda min-"Nisa" qalet: "Huma innoċenti, kellhom biss opinjonijiet differenti mir-reġim tal-gvern, iżda dan ma jagħti d-dritt lil ħadd li jikkundannhom għal 20, 25, 28 sena ħabs."

Hauwa Ibrahim hija avukata Niġerjana li tiddefendi lil nisa li jkunu se jiġu mħaġġra għall-mewt talli jkunu ikkommettew adulterju u lil żgħażagħ mhedda b'amputazzjoni minħabba serq skond il-Liġi Xarija Iżlamika.

Fir-reazzjoni tagħha għad-deċiżjoni tal-Konferenza tal-Presidenti hija qalet li tixtieq li "tħoll din ir-rabta ta' analfabetiżmu" u tagħti tama lin-nies li tirrappreżenta.

" Riporters mingħajr Fruntieri " jorganizzaw kampanji sabiex tkun żgurata l-libertà ta' l-istampa madwar id-dinja kollha u jiddefendu lill-ġurnalisti kontra ċ-ċensura u t-turment.

Malli sema' bil-premju, Robert Ménard, is-Segretarju Ġenerali ta' l-organizzazzzjoni qal li "il-Premju Sakharov huwa tassew importanti… jagħtina importanza ma' l-uffiċjali tal-gvernijiet."

Iċ-ċerimonja ta' premjazzjoni se ssir nhar l-Erbgħa, 14 ta' Diċembru, iżda t-tliet rebbieħa tal-premju ser jaslu fi Strasburgu nhar it-Tnejn.

Huma ser ikollhom bosta laqgħat, inkluż waħda nhar it-Tnejn filgħaxija mal-Kumitat ta' l-Affarijiet Barranin.

Ir-rebbieħa ser ikollhom ukoll laqgħat ma' bosta gruppi politiċi u mas-Sur Borrell.

20051209STO03400 In-Nisa, Ibrahim u r-Riporters rebbieħa konġunti tal-Premju Sakharov Tagħmir awdjo : ir-reazzjonijiet tal-gruppi politiċi Josep Borrell Posters u banners : il-materjal għall-kampanja ta' komunikazzjoni